qundao/data-zh-poetry huggingface dataset:
题董邦达山水册 其二 云壁淙流
作者：弘历
朝代：清
体裁：七言绝句

云封绝壁飞为水，水落平崖态似云。云水本来非二物，自然图里镇氤氲。
题董邦达山水册 其二 松溪钓艇
作者：弘历
朝代：清
体裁：古风

野艇任飘漾，一丝听浮沉。自适钓鱼乐，而无羡鱼心。松风和漫叟，写出韶濩音。
题董邦达山水册 其二 林扉萧爽
作者：弘历
朝代：清
体裁：七言绝句

碧涧潺湲白石磷，小亭著个水之滨。谩疑终日无人到，自有林扉隔世尘。
题董邦达山水册 其二 苍崖石磴
作者：弘历
朝代：清
体裁：七言绝句

陡磴深林音绝跫，几间茅屋俯澄江。不教高士閒凭几，恐致人猜薛与逢。
题董邦达山水册 其二 荻洲放艇
作者：弘历
朝代：清
体裁：七言绝句

沧洲渌水荻芦秋，兰枻金风独放舟。不把丝竿置身侧，恐妨人认志和流。
题董邦达山水册 其五 云屏烟树
作者：弘历
朝代：清
体裁：七言绝句

沓嶂连林迥莫群，流烟荡霭相氤氲。遥睎试向茜葱望，不辨青云与白云。
题董邦达山水册 其五 溪回村静
作者：弘历
朝代：清
体裁：七言绝句

溪水清泠号浣花，桤林埼岸抱村斜。草堂莫问伊谁宅，应是诗人姓杜家。
题董邦达山水册 其五 石彴穿云
作者：弘历
朝代：清
体裁：七言绝句

漠漠英英暗野寮，兰蹊屧步且非遥。相逢同是烟霞客，便与穿云过石桥。
题董邦达山水册 其五 竹里茶烟
作者：弘历
朝代：清
体裁：古风

几曲石泉上，万个竹林中。拾叶然古鼎，烹茶命奚僮。鬓丝风轻拂，合是玉局翁。
题董邦达山水册 其五 隔篱泉韵
作者：弘历
朝代：清
体裁：七言绝句

古屋疏篱乔树阴，泠泠迸水落清浔。底须欸乃渔郎奏，此实云山韶頀音。
题董邦达山水册 其八 冻树归鸦
作者：弘历
朝代：清
体裁：七言绝句

冻云一色晚天沈，枯树槎枒气飒森。却是寒鸦有灵性，亦知欲雪早归林。
题董邦达山水册 其八 回矶萧寺
作者：弘历
朝代：清
体裁：七言绝句

陡崖根吼怒涛撞，不礼金仙心已降。燕子矶头萧寺侧，春风小忆俯长江。
题董邦达山水册 其八 松岩拂籁
作者：弘历
朝代：清
体裁：七言绝句

侍臣翠跸扈山庄，各种图成小帧方。拂籁松岩昔年况，追思即景感怀长。
题董邦达山水册 其八 秋山携杖
作者：弘历
朝代：清
体裁：古风

树乔石之侧，波澄岸之曲。手携筇竹杖，萧然展步独。定是王逸少，客赠自西蜀。
题董邦达山水册 其八 竹坞晴雪
作者：弘历
朝代：清
体裁：七言绝句

雪景四家曾鲜为，伊家宗伯乃为斯。而今喜有继声者，小李丹青欲过之。
题董邦达山水册 其六 层岩深秀
作者：弘历
朝代：清
体裁：七言绝句

岭环溪抱绝尘纷，种植聊当四体勤。不遣蒲轮谷口入，北山那虑有移文。
题董邦达山水册 其六 春城晓望
作者：弘历
朝代：清
体裁：七言绝句

新阴绿树出城头，城上偏宜纵远眸。疑是谪仙怀谢傅，春山一带却非秋。
题董邦达山水册 其六 柳桥晚舣
作者：弘历
朝代：清
体裁：七言绝句

石桥木彴近遥路，东沜西漘宛转津。柳岸舣舟夕阳晚，知他所待是何人。
题董邦达山水册 其六 溪曲村居
作者：弘历
朝代：清
体裁：七言绝句

背山临水结村寮，幽僻曾无俗客招。便是其中相过问，亦惟相对话渔樵。
题董邦达山水册 其六 疏树幽亭
作者：弘历
朝代：清
体裁：古风

草亭临涧滨，古树与为邻。天籁满清听，野彴接云津。不是尘凡境，故无来往人。
题董邦达山水册 其十 曲榭临流
作者：弘历
朝代：清
体裁：古风

架屋澄溪上，朗照欣所遇。水木足清华，云山呈静趣。往来有舟通，奚必愁无路。
题董邦达山水册 其十一 寒林晓市
作者：弘历
朝代：清
体裁：古风

千林意向寒，护霜云影重。山市几家连，炊烟出突孔。鸡黍鬻旅人，谁罔求登垄。
题董邦达山水册 其十二 竹泉山馆
作者：弘历
朝代：清
体裁：古风

泉声带涧溪，竹影笼庭院。其中有高人，可望不可见。颇似兹题册，当前失对面。
题董邦达山水册 其四 山郭云岚
作者：弘历
朝代：清
体裁：古风

万嶂蔚氤氲，千林杳莫分。疑是宅仙子，不然栖隐君。云关恒自掩，弗藉稚圭文。
题董邦达山水册 其四 水亭清旷
作者：弘历
朝代：清
体裁：七言绝句

隔水林岑耸远峦，分明画展范家宽。虚亭四柱无人坐，留与千秋过客看。
题董邦达山水册 其四 浮峦停霭
作者：弘历
朝代：清
体裁：七言绝句

山容林态蔚苍苍，负带烟霞搆草堂。怪底笔情挟秀润，自家家法学香光。
题董邦达山水册 其四 疏林溪阁
作者：弘历
朝代：清
体裁：七言绝句

家在疏林深处藏，板桥畔更有溪堂。过桥閒坐溪堂者，意与水天共渺茫。
题董邦达山水册 其四 虚窗清籁
作者：弘历
朝代：清
体裁：七言绝句

独把芸编稽古人，虚斋佳树与为邻。开窗延得枝头籁，扫却胸中万斛尘。
题董邦达山水十二幅 其一 古磴盘云
作者：弘历
朝代：清
体裁：七言绝句

林姿岚态各争奇，界道中分万磴披。锦绣图开云过处，应为工部句成时。
题董邦达山水十二幅 其一 泉音松吹
作者：弘历
朝代：清
体裁：七言绝句

淙淙谡谡动中閒，松吹泉音应答间。一与耳谋飞逸兴，依稀昨岁坐寒山。
题董邦达山水十二幅 其七 密树烟峦
作者：弘历
朝代：清
体裁：七言绝句

成句何曾宿搆与，无端烟树起吟予。恰如万壑千林状，具在铺笺渲笔初。
题董邦达山水十二幅 其七 石磴凌空
作者：弘历
朝代：清
体裁：七言绝句

�迤平林带叶枝，危峰拔地忽嵚嵜。巉岩疑有髯仙步，想见山鸣谷应时。
题董邦达山水十二幅 其三 层岩飞瀑
作者：弘历
朝代：清
体裁：七言绝句

鱼知飞峡雪知潺，境在支硎左右间。不是人情喜近便，瀑泉原合属寒山。
题董邦达山水十二幅 其三 峭壁回澜
作者：弘历
朝代：清
体裁：七言绝句

江横壁立似区分，络以林端映带云。恰是斯人能写意，相遭风水自成文。
题董邦达山水十二幅 其九 曲岸萧斋
作者：弘历
朝代：清
体裁：七言绝句

平山背倚面清溪，几架茅庵称隐栖。底事烟塘多曲折，不教俗客易寻蹊。
题董邦达山水十二幅 其九 江浦归帆
作者：弘历
朝代：清
体裁：七言绝句

三峡无风浪起堆，浮家已惯不惊猜。收帆指点斜阳道，穿过瞿唐滟滪来。
题董邦达山水十二幅 其二 平湖帆影
作者：弘历
朝代：清
体裁：七言绝句

石湖春水碧波清，无恙风帆纵复横。小册携来行笈便，展看一为證神情。
题董邦达山水十二幅 其二 烟峦晓色
作者：弘历
朝代：清
体裁：七言绝句

背山面水草堂便，侵晓高人尚稳眠。宿雨初收晓烟泮，潇湘妙境米家传。
题董邦达山水十二幅 其五 古木回溪
作者：弘历
朝代：清
体裁：七言绝句

鹿裘乌匼坐船唇，溪水回风漾钓纶。不必咨询定谁氏，中传名者已多人。
题董邦达山水十二幅 其五 夏山欲雨
作者：弘历
朝代：清
体裁：七言绝句

叆叇连山山霭昏，泠风一谷树头喧。此时点笔翻嫌拙，佳句何当让许浑。
题董邦达山水十二幅 其八 云山纵目
作者：弘历
朝代：清
体裁：七言绝句

奇峰巀㠔树茏葱，峰若吐云树啸风。纵目好山如画者，不知身在画图中。
题董邦达山水十二幅 其八 松溪幽轴
作者：弘历
朝代：清
体裁：七言绝句

树落茅薖足蔽形，好山层叠翠为屏。硕人乐此非逋客，岫户云关漫自扃。
题董邦达山水十二幅 其六 水榭观澜
作者：弘历
朝代：清
体裁：七言绝句

考槃喜俯泌之洋，落落长松夏亦凉。水阁翻书消夏者，子舆神契十三章。
题董邦达山水十二幅 其六 芙蓉滴翠
作者：弘历
朝代：清
体裁：七言绝句

刻削英英陆地亭，萼不万态总曾青。馀杭香锦无烦数，佛钵中间悦性灵。
题董邦达山水十二幅 其十 云海松涛
作者：弘历
朝代：清
体裁：七言绝句

南说歙黄北木兰，于南想像北常看。何如尺幅收千里，两戒观云术有澜。
题董邦达山水十二幅 其十 亭皋秋霁
作者：弘历
朝代：清
体裁：七言绝句

云收气霁恰秋初，徙倚孤亭眄碧虚。最是胸中消芥□，长空无尽意还如。
题董邦达山水十二幅 其十一 云泉涧阁
作者：弘历
朝代：清
体裁：七言绝句

溪头架阁倚层椒，水态山光入绮寮。只可相携漆园吏，此间促膝注逍遥。
题董邦达山水十二幅 其十一 亭皋秋色
作者：弘历
朝代：清
体裁：七言绝句

江上茅亭纳远空，寒烟飒飒老梧桐。由来秋色遍天下，何独临风怀谢公。
题董邦达山水十二幅 其十二 千林欲雪
作者：弘历
朝代：清
体裁：七言绝句

寒天黯淡冻林愁，结撰真非画者流。何必粉皴方是雪，别开生面突营邱。
题董邦达山水十二幅 其十二 月净閒庭
作者：弘历
朝代：清
体裁：七言绝句

閒庭如水月华流，竹树影摇荇藻浮。讵藉丹青传姓氏，虚明此意足千秋。
题董邦达山水十二幅 其四 林塘晚泊
作者：弘历
朝代：清
体裁：七言绝句

斜阳返景下渔梁，野艇归来罢响榔。晒网收纶无个事，一天云水好风凉。
题董邦达山水十二幅 其四 石壁过云
作者：弘历
朝代：清
体裁：七言绝句

古木长林赤壁隈，清江涛击楚云开。孤亭四柱厜㕒上，祗合名之曰快哉。
题董邦达山水十六幅 其一 幽溪独眺
作者：弘历
朝代：清
体裁：五言绝句

散步回溪上，溪烟豁远眸。妙机穷不尽，底用上高楼。
题董邦达山水十六幅 其七 秋岚霜叶
作者：弘历
朝代：清
体裁：五言绝句

锦林扶翠嶂，诗意与秋高。紫微已绝诣，何必更拈毫。
题董邦达山水十六幅 其三 池亭清暑
作者：弘历
朝代：清
体裁：五言绝句

心净能清暑，曾闻白乐天。疏轩閒笔砚，池上早成篇。
题董邦达山水十六幅 其九 高崖杰阁
作者：弘历
朝代：清
体裁：五言绝句

飞阁构层峦，其下临无地。今朝趁少閒，结揽江天意。
题董邦达山水十六幅 其二 松竹双清
作者：弘历
朝代：清
体裁：五言绝句

高社结双清，山旁水之涘。问谁乃宜兹，大夫与君子。
题董邦达山水十六幅 其五 澄江泛艇
作者：弘历
朝代：清
体裁：五言绝句

叶下洞庭波，拿舟风月多。不知兀坐者，所寄得于何。
题董邦达山水十六幅 其八 寒林策蹇
作者：弘历
朝代：清
体裁：五言绝句

诗人惯得句，画客漫成图。彷佛襄阳孟，寻梅兴不孤。
题董邦达山水十六幅 其六 虚亭秀色
作者：弘历
朝代：清
体裁：五言绝句

一亭及一峰，足占无边秀。何须论尺绢，盘礴劳结搆。
题董邦达山水十六幅 其十 云际涛声
作者：弘历
朝代：清
体裁：五言绝句

溪声在松下，涛声在松上。高人如太冲，轩轩逸兴放。
题董邦达山水十六幅 其十一 夏山初雨
作者：弘历
朝代：清
体裁：五言绝句

是处画云山，皆云大小米。试问海岳前，有景谁传是。
题董邦达山水十六幅 其十三 林径携筇
作者：弘历
朝代：清
体裁：五言绝句

林径喜秋晴，携筇步屧行。江淹如拟古，兴在谢宣城。
题董邦达山水十六幅 其十二 扁舟载菊
作者：弘历
朝代：清
体裁：五言绝句

悬厓如赤壁，短棹泛秋湖。著个瓶篸菊，防人道拟苏。
题董邦达山水十六幅 其十五 溪阁閒凭
作者：弘历
朝代：清
体裁：五言绝句

虚阁谁家子，凭栏俯碧流。喜者见谓喜，愁者见谓愁。
题董邦达山水十六幅 其十六 疏树遥村
作者：弘历
朝代：清
体裁：五言绝句

霜柯不碍目，寒村见茅屋。欲去访幽人，坡陀凡几曲。
题董邦达山水十六幅 其十四 秋树含晖
作者：弘历
朝代：清
体裁：五言绝句

丹枫四五枝，白石三两片。秋日朗朝晖，晶荧含峭茜。
题董邦达山水十六幅 其四 树杪飞泉
作者：弘历
朝代：清
体裁：五言绝句

疏树不成林，无风自静深。飞流閒作响，谱入伯牙琴。
题董邦达山水卷二首 其一 浮岚暖翠
作者：弘历
朝代：清
体裁：七言绝句

岚烟浮动翠屏横，山水之间寄逸情。童子抱琴閒觅句，风流活脱谢宣城。
题董邦达山水卷二首 其二 秋水芦村
作者：弘历
朝代：清
体裁：七言绝句

藤萝石上月含凉，秋水长天溯渺茫。宛在伊人何处是，蒹葭采采复苍苍。
题董邦达山水小册 其一 柳渚悬罾
作者：弘历
朝代：清
体裁：七言绝句

鳞戢轻鯈春水新，不为网罟不竿纶。悬罾特置柳渚傍，也匪临渊徒羡人。
题董邦达山水小册 其七 云锦淙泉
作者：弘历
朝代：清
体裁：七言绝句

万叶纷飞落石泉，锦江是否意疑然。征袍设问归何处，原在唐王晾甲边。
题董邦达山水小册 其三 荻浦维舟
作者：弘历
朝代：清
体裁：七言绝句

伊人不见见维舟，虽系芦丛亦自浮。讵必招招询姓氏，了知应是志和流。
题董邦达山水小册 其二 烟岚萧寺
作者：弘历
朝代：清
体裁：七言绝句

雁塔蜃楼时隐现，钟声却落半空闻。问谁题榜寺门者，应是南朝萧子云。
题董邦达山水小册 其五 岩阿溪阁
作者：弘历
朝代：清
体裁：七言绝句

岩阿有阁俯清溪，山色波光互筦倪。所乐未须殊动静，此间看得智仁齐。
题董邦达山水小册 其八 疏树茅亭
作者：弘历
朝代：清
体裁：七言绝句

扈来小册写方方，研左于斯久弆藏。乘暇拈毫重题句，西清朅忆旧香光。
题董邦达山水小册 其六 秋林野屋
作者：弘历
朝代：清
体裁：七言绝句

薖轴何人此乐饥，秋林萧瑟欲稀时。客来蓦向茅檐呼，应出蓬头王霸儿。
题董邦达山水小册 其四 水木明瑟
作者：弘历
朝代：清
体裁：七言绝句

不郭而成水木园，亲人鱼鸟化机存。飒然明瑟意无尽，信是知言惟道元。
题董邦达山水小幅 其一 雨后春山
作者：弘历
朝代：清
体裁：五言绝句

春山过雨浓，湿翠蔚重重。非关出想像，目击写真容。
题董邦达山水小幅 其七 石屏叠翠
作者：弘历
朝代：清
体裁：五言绝句

春烟敛秀峰，濯濯玉芙蓉。阿那茅堂下，畸人可或逢。
题董邦达山水小幅 其三 岸柳回风
作者：弘历
朝代：清
体裁：五言绝句

岸柳窣柔丝，昨黄今绿披。鼓荡伊谁力，封家十八姨。
题董邦达山水小幅 其二 石壁飞泉
作者：弘历
朝代：清
体裁：五言绝句

阜平水帘洞，路遥未游目。石壁善争长，雨后都悬瀑。
题董邦达山水小幅 其五 村舍朝烟
作者：弘历
朝代：清
体裁：五言绝句

炊烟出野店，仿佛粥香闻。二釜幸无缺，观民意为欣。
题董邦达山水小幅 其八 关山霁雪
作者：弘历
朝代：清
体裁：五言绝句

一谷喜新晴，林端积素明。渲刷传神韵，不孤扈跸行。
题董邦达山水小幅 其六 秀岭群松
作者：弘历
朝代：清
体裁：五言绝句

�㙷复偨池，春来翠色滋。昨过普佑寺，屏山见若斯。
题董邦达山水小幅 其四 云岚萧寺
作者：弘历
朝代：清
体裁：五言绝句

给园栖翠微，僧去白云归。借问谁殊胜，一龛花雨霏。
题董邦达山水幅
作者：弘历
朝代：清
体裁：七言律诗

不经意想饶神契，尽得风流远俗缘。湿润重重山蔚秀，浓青霭霭树生烟。构将野阁堪凭槛，汇得平湖合放船。兴到题诗乍回忆，小成离别动经年。
题董邦达山水画
作者：弘历
朝代：清
体裁：七言律诗

山盘蕴藉谷含虚，宜有幽人赋遂初。林户霏烟真入画，水亭消夏合观书。底须丛桂方称隐，取适扁舟岂为渔。我是先忧不同道，每因心赏契潜居。
题董邦达山水画
作者：弘历
朝代：清
体裁：七言律诗

素壁黏来弗计年，乍看宛悟画中禅。不凋真树常葱郁，如活流泉自澓漩。佳迹每嗤珍过后，奇缘那重失当前。分明空白待题句，小忆西清一惘然。
题董邦达山水画 其一 烟磴寒林
作者：弘历
朝代：清
体裁：七言绝句

高岭隆崇下有溪，林烟杳霭望中迷。天然枉辔郊端杜，为问何人此隐栖。
题董邦达山水画 其二 渔庄野彴
作者：弘历
朝代：清
体裁：七言绝句

山庄展画乃渔庄，野水平桥带草堂。不是无端作生面，应缘熟处未能忘。
题董邦达山水画册 其一 春山浓翠
作者：弘历
朝代：清
体裁：七言绝句

江南山色四时翠，翠色当春喜更浓。何事白云偏靳固，林腰岭腹锁重重。
题董邦达山水画册 其七 月上潮平
作者：弘历
朝代：清
体裁：七言绝句

秋江月上晚潮平，无恙风帆挂影明。寄语襄阳孟处士，无舟莫漫寓閒情。
题董邦达山水画册 其三 山楼欲雨
作者：弘历
朝代：清
体裁：七言绝句

千嶂溟濛雨欲披，溪云犹自吐凄其。层楼莫谓无吟客，早是丹阳得句时。
题董邦达山水画册 其二 松石间意
作者：弘历
朝代：清
体裁：七言绝句

诡石苍松本古契，相于天宇绝凡埃。不教杖履来幽士，付与千秋公品裁。
题董邦达山水画册 其五 溪桥晚泊
作者：弘历
朝代：清
体裁：七言绝句

扁舟一个泊溪唇，春水初生漾细沦。似是欲行李太白，于斯少住待汪伦。
题董邦达山水画册 其八 古木寒山
作者：弘历
朝代：清
体裁：七言绝句

一室空山围古木，冷侵肌骨意犹熙。偶然命笔具深指，不忘当年负担时。
题董邦达山水画册 其六 亭皋叶落
作者：弘历
朝代：清
体裁：七言绝句

蔌蔌萧萧忽打头，且欣望里豁吟眸。明年会有新枝叶，何必无端宋玉愁。
题董邦达山水画册 其四 云外层峰
作者：弘历
朝代：清
体裁：七言绝句

云外层峰峰外云，云容峰态卒难分。何当便作一犁雨，遍与东郊利早耘。
题董邦达山静日长图
作者：弘历
朝代：清
体裁：古风

心閒觉日长，尘远知山静。佳处底须买，幽人自管领。三径陶氏开，五亩白公整。逃禅佛钵花，浇书石铛茗。谡谡松风吹，栩栩蝶梦醒。羲车解人意，不肯度西岭。
题董邦达摹古人物册 其一 卧雪
作者：弘历
朝代：清
体裁：七言绝句

大雪干人实不宜，弊庐偃卧自怡夷。立朝侃侃遌权势，浩气养从耐冷时。
题董邦达摹古人物册 其七 拜石
作者：弘历
朝代：清
体裁：七言绝句

正笏垂绅俨若朝，身虽拘束意逍遥。介如非此醉道士，未易颠翁轻折腰。
题董邦达摹古人物册 其三 观瀑
作者：弘历
朝代：清
体裁：七言绝句

偏幡雪瀑两岩间，携客欣观一日閒。试问图中人姓氏，游应康乐石门山。
题董邦达摹古人物册 其二 看竹
作者：弘历
朝代：清
体裁：七言绝句

竟造溪边看绿筠，此君端合结嘉宾。兴来且住兴尽返，却喜不逢家主人。
题董邦达摹古人物册 其五 觞月
作者：弘历
朝代：清
体裁：七言绝句

七字高怀今古人，举觞邀月问谆谆。如何独倚乔松坐，未向边傍置贾淳。
题董邦达摹古人物册 其八 洗桐
作者：弘历
朝代：清
体裁：七言绝句

爱洁本因性耽懒，瓶浇桐乳命僮胥。涉园见此猗猗者，静影犹怀三沐馀。
题董邦达摹古人物册 其六 品泉
作者：弘历
朝代：清
体裁：七言绝句

甲乙惟凭轻重权，灶炉置侧便烹煎。笑伊扬子称第一，未识玉泉第一泉。
题董邦达摹古人物册 其四 听松
作者：弘历
朝代：清
体裁：七言绝句

盘陁偃坐听飕飗，落落长松六月秋。佳话似嫌人说惯，别开生面不须楼。
题董邦达摹宋马远潇湘八景图 其一 洞庭秋月
作者：弘历
朝代：清
体裁：七言绝句

秋风袅袅潋金漪，木叶偏当微脱时。此景问谁能领略，银蟾千里座中移。
题董邦达摹宋马远潇湘八景图 其七 烟寺晚钟
作者：弘历
朝代：清
体裁：七言绝句

积翠浮丹暮景萧，闻声始觉有僧寮。禅和公案参来熟，披处谁能悟七条。
题董邦达摹宋马远潇湘八景图 其三 山市晴岚
作者：弘历
朝代：清
体裁：七言绝句

林端岩际翠模糊，坛酿新篘已可酤。西去巴陵上三峡，流风何处觅当垆。
题董邦达摹宋马远潇湘八景图 其二 潇湘夜雨
作者：弘历
朝代：清
体裁：七言绝句

全迷江上数峰青，渔舍蜗寮户半扃。峡口莫教人问渡，恼他锦瑟鼓湘灵。
题董邦达摹宋马远潇湘八景图 其五 平沙落雁
作者：弘历
朝代：清
体裁：七言绝句

水浅芦深且泊之，衡阳不过意如斯。稻粱矰缴何忧喜，澹沲江天命侣时。
题董邦达摹宋马远潇湘八景图 其八 江天暮雪
作者：弘历
朝代：清
体裁：七言绝句

柳绵鹤毳正纷纷，七泽三湘杳莫分。何处参差飘钓艇，因风吹裂冻江云。
题董邦达摹宋马远潇湘八景图 其六 远浦归帆
作者：弘历
朝代：清
体裁：七言绝句

辞将白帝诣君山，千里巴陵旦暮间。猿叫听猿劳不尽，风帆无恙只閒閒。
题董邦达摹宋马远潇湘八景图 其四 渔村夕照
作者：弘历
朝代：清
体裁：七言绝句

欲落未落夕阳色，三舟两舟古渡滨。挐音底似水仙操，鼓枻传来泽畔人。
题董邦达摹王蒙幽林清逸图
作者：弘历
朝代：清
体裁：五言律诗

卜居远尘世，据胜即仙家。古栝多幽籁，新蕉抽嫩芽。应时供笋蕨，探节话桑麻。门对澄潭泌，遥源云外赊。
题董邦达新秋景
作者：弘历
朝代：清
体裁：七言绝句

遥天云敛露山光，景物新秋报白藏。高士似嫌馀暑在，风临水阁受微凉。
题董邦达春华集庆小册 其一 春渚探梅
作者：弘历
朝代：清
体裁：七言绝句

野坞溪桥霏雪香，良朋相与泛沧浪。挐舟春渚知何处，邓尉山阴光福阳。
题董邦达春华集庆小册 其七 春雨新耕
作者：弘历
朝代：清
体裁：七言绝句

濛濛春雨优而渥，冒雨耕人劳亦欢。正是恒年颙望际，画看容易即真难。
题董邦达春华集庆小册 其三 春社祈丰
作者：弘历
朝代：清
体裁：七言绝句

古寺风幡出树杪，崎岖寺路阻而修。农民奔走祈春社，一岁勤劳此起头。
题董邦达春华集庆小册 其九 春流脩禊
作者：弘历
朝代：清
体裁：七言绝句

羽觞际渚曲流通，峻岭茂林畅惠风。不识群贤脩禊者，右军当日可能同。
题董邦达春华集庆小册 其二 春园戏婴
作者：弘历
朝代：清
体裁：七言绝句

梅已酣红柳初绿，群婴作队戏名园。推梨让枣彼知否，老安少怀吾意存。
题董邦达春华集庆小册 其五 春雪渔艭
作者：弘历
朝代：清
体裁：七言绝句

积来春雪映春江，破冷渔人泛野艭。果否得鱼犹摸索，恰如不见玉花摐。
题董邦达春华集庆小册 其八 春溪放鸭
作者：弘历
朝代：清
体裁：七言绝句

春溪藻绿悦凫翁，放去收来一水通。不必为阑亦无斗，底须诡辩陆龟蒙。
题董邦达春华集庆小册 其六 春郊牧笛
作者：弘历
朝代：清
体裁：七言绝句

草色铺茵柳亸丝，东郊举趾正其时。牧童那管青牛瘦，短笛无腔且自嬉。
题董邦达春华集庆小册 其十 春云出岫
作者：弘历
朝代：清
体裁：七言绝句

轻云出岫始氤氲，坐眺高人迥不群。异我春朝望雨意，由来劳逸有攸分。
题董邦达春华集庆小册 其十一 春山游骑
作者：弘历
朝代：清
体裁：七言绝句

春林吐叶净而娟，春谷淙淙始放泉。雅似行春桥上望，吴山韶秀入吟鞭。
题董邦达春华集庆小册 其十三 春城晓色
作者：弘历
朝代：清
体裁：七言绝句

温暾晓旭上朱楼，嫩柳轻烟淡荡浮。宛洛遨游应日盛，果然春色满皇州。
题董邦达春华集庆小册 其十二 春泉竹坞
作者：弘历
朝代：清
体裁：七言绝句

觱沸新泉初作声，未秋绿竹影纵横。忆予閒访云栖寺，听玉玉林中步行。
题董邦达春华集庆小册 其十五 春林觅句
作者：弘历
朝代：清
体裁：七言绝句

春林杖策赏烟光，莫认奚童负锦囊。雅正清真诗亦有，雕虫小技早轻扬。
题董邦达春华集庆小册 其十六 春帆细雨
作者：弘历
朝代：清
体裁：七言绝句

湿烟片片雨丝丝，柳外风帆欲过迟。甓社菱丝湖上下，所逢往往景如斯。
题董邦达春华集庆小册 其十四 春涧鸣湍
作者：弘历
朝代：清
体裁：七言绝句

飞泉落峡怒湍鸣，已觉其声壮昔声。自是源头春雨足，村村欣看出新耕。
题董邦达春华集庆小册 其四 春洲挑菜
作者：弘历
朝代：清
体裁：七言绝句

暖入春洲野菜生，采来烟甲满筐盛。贫民糊口颇资此，玉食能无不动情。
题董邦达晴湖香雪图
作者：弘历
朝代：清
体裁：五言律诗

湖镜拖一片，山屏展四围。浅清蘸疏影，匼匝散幽馡。谷口石桥接，林心茅屋稀。横陈香雪处，听较范家非。
题董邦达月净松溪
作者：弘历
朝代：清
体裁：七言绝句

月净云天松映水，东坡别有会心时。笑予更是无閒者，岂足高言邂逅斯。
题董邦达松阴消夏图·其一
作者：弘历
朝代：清
体裁：七言绝句

灌木重阴翠郁盘，虚堂夏五自生寒。黄庭一卷小年静，绿绮横陈不用弹。
题董邦达松阴消夏图·其三
作者：弘历
朝代：清
体裁：七言绝句

爇残香篆更分茶，石榻支颐夕照斜。底事板桥绝响屐，不教俗客到山家。
题董邦达松阴消夏图·其二
作者：弘历
朝代：清
体裁：七言绝句

有无山色云中辨，远近泉声席上闻。到此尘襟澹冰雪，怡情花鸟任纷纷。
题董邦达松阴消夏图·其四
作者：弘历
朝代：清
体裁：七言绝句

虬影童童盖四邻，谡闻幽籁拂衣巾。漫言高士能消暑，我亦薰风解愠人。
题董邦达林峦积素图
作者：弘历
朝代：清
体裁：七言律诗

草堂婉娈黏白壁，一脉香光證不遥。更映林峦真积素，乍看气韵若相招。日烘已自露珠缀，风拂还疑冰片飘。来住频年缺题句，直留空处待今朝。
题董邦达溪山霁雪图
作者：弘历
朝代：清
体裁：古风

太行之麓森巍峨，阳崖牝壑紏纷罗。经千年树荫软莎，冱寒不凋绿在科。青女借得云锦梭，一夜幻出琼瑶葩。晓来开霁寒剧加，旗亭有酒不可赊。谁能驴背寻诗哦，回峦复谷何逶迤。中有逸民三两家，太古岁月忘羲娥。迷离积素隐峰螺，如有风来飘玉沙。盈三尺幅千里多，无画家习同擘窠，题诗笔冻烦频呵。
题董邦达溪阁哦松图
作者：弘历
朝代：清
体裁：七言绝句

下俯流泉上覆松，松声泉韵答重重。幽人溪阁凭栏坐，良友惟三此处逢。
题董邦达灞桥觅句图
作者：弘历
朝代：清
体裁：七言绝句

驴背风流未足思，来今去古只如斯。可知学士忘筌画，便是相公得意诗。
题董邦达画
作者：弘历
朝代：清
体裁：七言律诗

今人忽作古人兮，忆昔西清侍几绨。选壁难教新坐写，藏轩聊复旧图题。雨峰合沓莲宫迥，万叶帡幪茅屋低。问绢家风原未远，欣看二李已堪齐。
题董邦达画
作者：弘历
朝代：清
体裁：七言律诗

几曲湖山写楚纸，是中觅句欲题诸。设非有道迥超俗，焉得无端便起予。树解鸣风都飒尔，山方过雨尚娟如。溪边舴艋閒抛却，想薄烟波钓叟渔。
题董邦达画
作者：弘历
朝代：清
体裁：七言绝句

疏竹櫹椮古木樛，倚岩曲榭碧波周。端居頍弁一高士，兴寄风行及水流。
题董邦达画二首 其一 桃溪春霭
作者：弘历
朝代：清
体裁：七言绝句

灼灼桃花淡淡溪，春烟盈谷远凄迷。此中告我有佳句，遂与书之当作题。
题董邦达画二首 其一 秋林绚采
作者：弘历
朝代：清
体裁：七言绝句

峣峰雄厚落飞泉，万叶含霜綵翠鲜。命意由来非蚃像，得从扈跸写真诠。
题董邦达画二首 其二 宿雨含烟
作者：弘历
朝代：清
体裁：七言绝句

晓烟欲泮意犹酣，野彴苍芦锁碧潭。应是中庭动秋思，遄飞逸兴到江南。
题董邦达画二首 其二 松磴晴霞
作者：弘历
朝代：清
体裁：七言绝句

松岚枫坂锁谽谺，映带斋屏本一家。高士厜㕒何所望，绿云边际染红霞。
题董邦达画卷 其一 仿唐寅竹泉烟霭
作者：弘历
朝代：清
体裁：七言绝句

猗猗万玉淡烟低，径转春泉不作泥。记是去年巡跸路，蓦前即便到云栖。
题董邦达画卷 其二 仿陆广松壑云涛
作者：弘历
朝代：清
体裁：七言绝句

云若流泉松若藻，天开奇想妙难摹。漫言世上无斯境，觌面山庄似此夫。
题董邦达画楚南名胜册 其一 衡岳
作者：弘历
朝代：清
体裁：古风

秩山至荆国，驰驿拟嘉陵。七十二峰写，环八百里徵。堂皇开廪柱，向背列崚嶒。过后知珍重，惭斯免未曾。
题董邦达画楚南名胜册 其七 濂溪
作者：弘历
朝代：清
体裁：七言律诗

思孟以来学鲜闻，起衰韩愈祗能文。宋生茂叔津源探，道继宣尼真伪分。溪水书堂千载永，吟风弄月二程欣。虽然应识躬行要，讵在空传语录纷。
题董邦达画楚南名胜册 其三 鹿原
作者：弘历
朝代：清
体裁：七言绝句

康乐乡中白鹿原，犹闻炎帝有陵存。山川万古民三代，欲返皇初岂易言。
题董邦达画楚南名胜册 其九 岳阳楼
作者：弘历
朝代：清
体裁：四言诗

唐时张相，宋代滕守。一创一脩，脍炙人口。巴陵雄据，洞庭俯临。气蒸波撼，缅想孟吟。轺车还朝，江山纪丽。岂无心哉，仲淹之记。
题董邦达画楚南名胜册 其二 岳麓
作者：弘历
朝代：清
体裁：古风

南岳蜿蜒来，驻足于此所。用是岳麓名，膻芗垂隆古。安得最高峰，穹碑读神禹。
题董邦达画楚南名胜册 其五 愚溪
作者：弘历
朝代：清
体裁：古风

冉溪号愚溪，盖自宗元始。谪降守永州，爱其林泉美。因作八愚诗，意或谓屈已。趋炎附叔文，明哲岂宜此。此非愚而何，巧文讵能洗。
题董邦达画楚南名胜册 其八 九疑
作者：弘历
朝代：清
体裁：五言绝句

天地亦有疑，宇宙以来此。李白虽狂言，确乎有其理。
题董邦达画楚南名胜册 其六 浯溪
作者：弘历
朝代：清
体裁：六言诗

浯溪峿台�亭，占尽江山清可。虽然犹有间然，次山未能忘我。
题董邦达画楚南名胜册 其十 黄鹤楼
作者：弘历
朝代：清
体裁：七言绝句

迥临雉堞瞰江流，崔颢题诗楼上头。太白顾而不复作，卓哉此意足千秋。
题董邦达画楚南名胜册 其四 合江
作者：弘历
朝代：清
体裁：古风

南回雁峰北石鼓，郡城峰阴临江渚。石鼓对峙书院存，是为蒸湘合流所。近远形胜揽莫遗，唐相风流犹可睹。我独菁莪廑育材，麟楦虚车亦无取。
题董邦达画轴二幅 其一 仿董源仙馆晴岚
作者：弘历
朝代：清
体裁：七言绝句

淡霭全收山半脚，凉风欲动树梢头。展图怪底晴岚别，昨夜精神恰入秋。
题董邦达画轴二幅 其二 仿杨升翠岩红树
作者：弘历
朝代：清
体裁：七言绝句

没骨溪山烟霭苍，几株红树护书堂。卿家思白明重见，笔意翻称是仿杨。
题董邦达石屋松风
作者：弘历
朝代：清
体裁：古风

双松之下二老坐，老即苍松松即老。乔乎佺乎不可知，拟以夷齐犹觉小。为语为默那可猜，盖以无言言至道。石径诘屈入峰户，中有岩屋藏窈窱。了识其间多秘书，安得穷年独研讨。
题董邦达秋山平远图
作者：弘历
朝代：清
体裁：古风

疏林噪归鸦，远峰衔落照。平溪渺烟霭，千里归一眺。板桥接茅店，历历皆诗料。是地岂富春，谁弄严公钓。
题董邦达秋山烟霭小卷
作者：弘历
朝代：清
体裁：七言绝句

为便行囊作袖珍，秋山浮霭霁光新。展当毡室千峰入，著语难分画与真。
题董邦达芦汀泛月图
作者：弘历
朝代：清
体裁：古风

石上藤萝月，却在芦汀底。扁舟无事人，坐弄清秋水。天空月一方，水阔鸥两个。并无纤芥尘，安有心神涴。清秋杜子美，日日坐吟诗。爱看残夜月，舟泛浣花溪。
题董邦达葛洪山八景 其一 紫云峰
作者：弘历
朝代：清
体裁：七言绝句

际天峰叠树槎枒，日照晶晶蔚紫霞。底事千秋色不变，多因津逮润丹砂。
题董邦达葛洪山八景 其七 惠利祠
作者：弘历
朝代：清
体裁：七言绝句

一水萦纡几溯洄，沟渠疏治稻田开。济人遗世同源处，始识葛洪山下来。
题董邦达葛洪山八景 其三 留云院
作者：弘历
朝代：清
体裁：七言绝句

旧宅萧萧万木稠，谁云鸡犬尽仙游。却看黄鹤千年返，识得白云一片留。
题董邦达葛洪山八景 其二 清虚宫
作者：弘历
朝代：清
体裁：七言绝句

夷嵏仙馆号清虚，壁有人间不识书。李氏若成手卷画，想当移向此中居。
题董邦达葛洪山八景 其五 嘉植园
作者：弘历
朝代：清
体裁：七言绝句

种田治产那关心，树亦成仙郁到今。不向丹台稽姓氏，定须认作董家林。
题董邦达葛洪山八景 其八 璇源谷
作者：弘历
朝代：清
体裁：七言绝句

饮水遥知方折源，佳哉山色罨巡辕。侍臣信有传真笔，却合吾心向所存。
题董邦达葛洪山八景 其六 垂露岩
作者：弘历
朝代：清
体裁：七言绝句

嵌岩钟乳滴泠泠，一饮能教骨换青。有此天然会真处，令求勾漏底须宁。
题董邦达葛洪山八景 其四 幽栖寺
作者：弘历
朝代：清
体裁：七言绝句

有泉落落有山嶙，结个茅庵足养真。莫怪无端居竺氏，一般都是出尘人。
题董邦达西江胜迹十二首 其一 滕王阁
作者：弘历
朝代：清
体裁：七言律诗

帝子长洲烟水渺，仙人旧馆画图新。千秋风月是公物，一晌披探即胜因。拟看西山将作雨，谁怜舞席久生尘。片帆风利江楼近，似送龙门作记人。
题董邦达西江胜迹十二首 其七 万杉寺
作者：弘历
朝代：清
体裁：六言诗

大超手植万杉，默然不辩圣凡。何必元圭说法，山神示迹东岩。
题董邦达西江胜迹十二首 其三 北兰寺
作者：弘历
朝代：清
体裁：古风

平陵雉堞法王宫，微微仙梵疑飘空。僧房花木深蔚秀，爱彼幽篁曲径通。因迥为高就卑下，自然妙理标禅宗。襟三江，北兰寺，经始斯者南丰子。谁谓伊人不解诗，江声月色真诗髓。
题董邦达西江胜迹十二首 其九 栖贤寺
作者：弘历
朝代：清
体裁：古风

李渤读书处，今为释氏居。栖贤存故号，无圣演新书。珍重昌黎辈，排斥定何如。
题董邦达西江胜迹十二首 其二 百花洲
作者：弘历
朝代：清
体裁：五言排律

澹荡百花洲，林泉与静谋。已看文石立，便拟藻船浮。小忆鸳鸯泺，曾登烟雨楼。一般天水阔，千载画图留。奇境曾何尽，游踪可遍不。问谁斯结构，闻说宋商邱。
题董邦达西江胜迹十二首 其五 归宗寺
作者：弘历
朝代：清
体裁：古风

山阴已自佳，清赏兴未巳。览胜爱庐阜，卜宅因于此。旋舍居梵僧，清池心共止。誓墓有高节，归宗示净旨。馀事付龙跳，墨云黯湫水。
题董邦达西江胜迹十二首 其八 三峡涧
作者：弘历
朝代：清
体裁：五言绝句

水石相遭遌，奇变不可穷。拟展蜀江看，瞿塘是异同。
题董邦达西江胜迹十二首 其六 秀峰寺
作者：弘历
朝代：清
体裁：五言律诗

秀甲庐山秀，元标净土玄。宝华飞杰阁，珠瀑挂前川。俗却三千里，僧安六度禅。至今传迥句，祗有李青莲。
题董邦达西江胜迹十二首 其十 白鹿洞
作者：弘历
朝代：清
体裁：古风

奥区五老峰之阳，仲季偕隐潜德光。厥有白鹿性驯良，膻芗名胜爰始唐。后来朱子守南康，葺治书院开讲堂。五教四事规制详，溪名贯道水洋洋。上溯洙泗其源长，兴贤淑世予心藏。
题董邦达西江胜迹十二首 其十一 东林寺
作者：弘历
朝代：清
体裁：六言诗

白莲当日名社，青山万古留姿。翻经欲修净业，落谛已涉有为。灵运肃然伏意，渊明忽尔攒眉。惟有岩花溪树，识得三笑如斯。
题董邦达西江胜迹十二首 其十二 吴章岭
作者：弘历
朝代：清
体裁：古风

吴地此雄关，庐山维北转。㠎嶪罗层峰，盘回架陡栈。陡栈若无路，行人为局步。嗟哉名利子，冒险纷来去。来去古复今，吴章自碧岑。陆文不可作，董法犹堪寻。堪寻岩壑表，一一供幽讨。借问�车回，桃李收多少。
题董邦达西江胜迹十二首 其四 锁江楼
作者：弘历
朝代：清
体裁：七言绝句

锁江百尺耸岑楼，下俯浔阳日夜流。雪浪至今淘不尽，高眠逸致想苏州。
题董邦达西湖图
作者：弘历
朝代：清
体裁：古风

向见西湖图，约略观山水。今见西湖图，曲折可详指。由来贵亲历，了然胜遥揣。不独绘事然，吾因悟治理。
题董邦达西湖画册十四幅 其一 昭庆寺
作者：弘历
朝代：清
体裁：五言律诗

招提湖北角，阅武便曾过。碧篆消新火，青松拿老柯。客心惜颓废，僧意冀檀那。欲拟从其愿，民财虑费多。
题董邦达西湖画册十四幅 其七 玉带桥
作者：弘历
朝代：清
体裁：七言律诗

垂之则有卧波中，衔绶惟鱼幻岂虹。歌咏湖山此生惯，威仪青紫若人工。光通潋滟原规月，势委飘萧不碍风。本是印公留下物，而今还复属苏公。
题董邦达西湖画册十四幅 其三 初阳台
作者：弘历
朝代：清
体裁：古风

我闻华顶十月朔，日月同度传奇观。此语近怪疑信半，不曾神树徵星官。葛岭冬孟之上日，独称晓日光流丹。阳月初阳腾瑞曜，此理平易何疑焉。天鸡鸣后海波沸，玫瑰靺鞨朱火殷。葛翁吞光得仙道，东将入海扶桑攀。至今台下遗丹灶，欲往寻之阻路艰。
题董邦达西湖画册十四幅 其九 慈云岭
作者：弘历
朝代：清
体裁：七言绝句

横界南屏翠郁葱，净慈低在白云中。穿云度岭招提隐，暖入春衣晓日红。
题董邦达西湖画册十四幅 其二 来凤亭
作者：弘历
朝代：清
体裁：古风

钱塘门外宝石山，势如翔凤辉翩�。当年梵宇灿金碧，梯岩结搆红云间。危亭四柱号来凤，顿令阿阁怀轩辕。映带田畴及城郭，变幻暮霭还朝岚。遥思胜赏如宿昔，荒基唯照斜阳閒。
题董邦达西湖画册十四幅 其五 紫云洞
作者：弘历
朝代：清
体裁：五言绝句

窈窕紫云洞，闻在葛岭西。琤琮乳窦水，流出是桃溪。
题董邦达西湖画册十四幅 其八 九里松
作者：弘历
朝代：清
体裁：五言律诗

不信云林僻，惟看虬干青。谡涛无定响，偃盖有奇形。如导溪头路，宁遮厓口亭。久闻王子晋，过此斸香苓。
题董邦达西湖画册十四幅 其六 金鼓洞
作者：弘历
朝代：清
体裁：古风

栖霞岭迤西，嵌壁多崖洞。是间名金鼓，壮哉特异众。武穆孤坟近，惜未中兴宋。所恨和议行，敌人反间纵。山林思作气，高孝独无恸。过祠留句曾，抚画兴怀重。
题董邦达西湖画册十四幅 其十 石屋洞
作者：弘历
朝代：清
体裁：六言诗

嵌岩外狭中虚，何代地仙此居。苔封紫石床上，应有人不识书。
题董邦达西湖画册十四幅 其十一 积庆寺
作者：弘历
朝代：清
体裁：五言律诗

竹泉幽绝处，往往有禅林。叠石桥通径，蔓萝门对岑。未瞻月轮相，遥听午钟音。分付曹溪路，他年待重寻。
题董邦达西湖画册十四幅 其十三 万松岭
作者：弘历
朝代：清
体裁：七言律诗

翠临城郭迥盘云，老干千年赦斧斤。湖色江声欣两得，吴山凤峤与平分。岂争艳冶春光富，时有飕飗天籁闻。我愿树人常似此，讲堂近接号敷文。
题董邦达西湖画册十四幅 其十二 烟霞洞
作者：弘历
朝代：清
体裁：古风

高峰隆崇俯钱塘，往往旧迹称钱王。布衣奋起保一方，识时知命归真皇。林衣锦绣誇故乡，三世五王名姓扬。两浙士女安农桑，嬉游鼓吹答韶光。当时遗爱云不忘，豪争计夺事已往。忏悔佛力资慈航，纷建梵宇金碧煌。至今石屋烟霞苍，苔封碑字半存亡。应真补塑狞龙降，梦僧告语殊荒唐。慈氏便真能降祥，福善祸淫理有常。䛕求宁媚可慨慷，无心随喜乃不妨，或与林壑增佳赏。披图作歌怀古长，不殊胜处亲徜徉。
题董邦达西湖画册十四幅 其十四 紫阳洞
作者：弘历
朝代：清
体裁：古风

吴山景已佳，仙真洞尤奥。紫霞每封户，初阳亦委照。奇境固无穷，奚必皆亲到。清游悉大略，薄旋从所好。重展北门图，又领西湖要。
题董邦达西湖画册十四幅 其四 西泠桥
作者：弘历
朝代：清
体裁：七言绝句

玉蝀横分里外湖，绿丝风袅柳千株。漾舟朅想前朝迹，贤守风流白与苏。
题董邦达雪山兼命董诰别图雪山得诗二首用一韵·其一
作者：弘历
朝代：清
体裁：七言绝句

辛巳西巡携侍臣，雪山即景写嶙峋。今来积玉仍千嶂，图上之人作古人。
题董邦达雪山兼命董诰别图雪山得诗二首用一韵·其二
作者：弘历
朝代：清
体裁：七言绝句

扈跸侍臣即世臣，最欣快霁雪存峋。命图真景相辉映，亦识斯人有后人。
题董邦达雪山图
作者：弘历
朝代：清
体裁：古风

镇海图雪景，埙篪伯仲唱。台怀图雪景，桥梓前后望。侍臣多佳话，诚不孤琼嶂。子舆乔木喻，得贤以为当。勖尔扈跸人，尚其勤寅亮。
题蒋乾仿王蒙山水即用其韵
作者：弘历
朝代：清
体裁：七言律诗

小筑幽斋倚岌峨，长松落落锁岩阿。任他流水侵阶过，爱此青山罨户多。自在常闻野鸟唤，等閒弗许俗人过。皴摹荷叶非无意，欲继离骚赋楚歌。
题蒋廷锡写生花卉册 其一 芝兰绿竹
作者：弘历
朝代：清
体裁：古风

芝乃朵擎一，兰则花开二。其旁几个竹，三寿作朋譬。如与善人居，又惟君子厕。虽颂不忘规，斯岂仅绘事。
题蒋廷锡写生花卉册 其一 茶花
作者：弘历
朝代：清
体裁：七言绝句

花卉写生殊刻画，如元山水四称家。直庐蒙赐剪綵者，遂与传神貌玉华。
题蒋廷锡写生花卉册 其七 桂花
作者：弘历
朝代：清
体裁：七言绝句

春轻木芍富贵者，夏让溪荷君子伦。冬玉秋金如相拟，雪犹假借月应真。
题蒋廷锡写生花卉册 其七 秋海棠
作者：弘历
朝代：清
体裁：古风

春海棠，雨中似浴华清池。秋海棠，夜半长生殿里时。故知秋意胜春意，易为工喜难工悲。袅袅金风玉露下，个中三昧当属谁。
题蒋廷锡写生花卉册 其三 芍药
作者：弘历
朝代：清
体裁：七言绝句

木本原从草本出，后翻居上视舆儓。说诗可譬王与许，东海应输匡鼎来。
题蒋廷锡写生花卉册 其三 菜
作者：弘历
朝代：清
体裁：古风

非复霅溪法，是仿石田真。蔚然秀而野，堪为菘传神。知味自殊他，曾咬其根人。
题蒋廷锡写生花卉册 其九 菊
作者：弘历
朝代：清
体裁：古风

秋英种亦繁，殿后者惟菊。所以隐逸人，爱之寄高躅。赋色杂紫朱，缀景间青绿。岂不增顿置，写意得神独。
题蒋廷锡写生花卉册 其二 桃柳
作者：弘历
朝代：清
体裁：古风

一枝春色桃花妍，几缕风情柳丝度。红兮绿兮蔌蔌翻，岂必千林与万树。壶中日月笔上仙，谁道韶光绾不住。
题蒋廷锡写生花卉册 其二 桃花
作者：弘历
朝代：清
体裁：七言绝句

墨惟勾勒无渲染，卉物为之恐失真。红白夭桃兹变黑，笑其作俑自陈淳。
题蒋廷锡写生花卉册 其五 栀子
作者：弘历
朝代：清
体裁：七言绝句

品拟林兰花雪皑，色香真净两无埃。祇因微有逐炎意，让却冲寒溪畔梅。
题蒋廷锡写生花卉册 其五 莲
作者：弘历
朝代：清
体裁：五言律诗

羞与百花群，根从碧沼分。质清都不染，香净若堪闻。弄影常临镜，披衣便入云。仙壶无画史，写照此犹欣。
题蒋廷锡写生花卉册 其八 桂
作者：弘历
朝代：清
体裁：古风

老干欲合抱，嫩英才几穗。浓淡有权衡，色香无边际。一枝压群芳，写应具别意。
题蒋廷锡写生花卉册 其八 萱花
作者：弘历
朝代：清
体裁：七言绝句

昔日侍臣扈避暑，写将丹棘一枝黄。向年驻此读洪范，却述于忧不敢忘。
题蒋廷锡写生花卉册 其六 葵
作者：弘历
朝代：清
体裁：五言绝句

倾阳葵本性，而葵自不知。取以相譬者，宁非属有为。
题蒋廷锡写生花卉册 其六 长春花
作者：弘历
朝代：清
体裁：七言绝句

四季花头恒作春，卉中斯可号仙人。虽然尚有开和谢，好向图中认本真。
题蒋廷锡写生花卉册 其十 山茶
作者：弘历
朝代：清
体裁：七言绝句

与茶同号无茶用，却有红花照日暹。谩议中看不中饮，从来称美两难兼。
题蒋廷锡写生花卉册 其十一 水仙
作者：弘历
朝代：清
体裁：六言诗

几叶雅宜逸态，数朵足映清波。便是当年子固，细描未免伤多。
题蒋廷锡写生花卉册 其十二 梅
作者：弘历
朝代：清
体裁：古风

写生杂卉成己丑，殿以雪梅意应有。组锦错绣孰非花，傲雪凌冬问能否。六十馀年笔墨新，信哉安得如汝寿。谁知尔日貌梅人，原是后来调梅手。
题蒋廷锡写生花卉册 其四 牡丹
作者：弘历
朝代：清
体裁：七言绝句

花中谁可号先施，玉局诗曾彷佛知。镂叶琢英他不藉，乱头粗服此为宜。
题蒋廷锡写生花卉册 其四 白石榴
作者：弘历
朝代：清
体裁：七言绝句

一般总是无香气，色则原分白与红。笔仿石田寓取舍，清乎艳者别其中。
题蒋廷锡摹李迪荔枝图
作者：弘历
朝代：清
体裁：七言律诗

青桐弗屑画名家，涉笔却能芗物华。徒以应差混玞玉，故希题句拣金沙。图摹李迪神全入，赋写张龄意自赊。曾侍西清餐醴颗，那更知遇动咨嗟。
题蒋廷锡敖汉莲用图中张照题句韵
作者：弘历
朝代：清
体裁：古风

塞湖聊别闯文鳞，留有香色无迹痕。侍臣奉诏肖神韵，霞映锤峰峰畔云。温树何妨不可语，粉本重图箧中贮。一时鸳侣各有咏，东绢年陈如宋楮。纷出手眼期争美，得天诗句独我喜。个间识者胥古人，不老祗剩斯君子。白驹真似过隙间，壬寅周复逾三年。携至山庄展六月，依然相对敖汉莲。
题蒋溥写生即用其韵
作者：弘历
朝代：清
体裁：七言律诗

露玉风金塞景清，秋花待客发幽荣。拈来迦蒂不禁笑，问去嵇含无定名。细朵含飔银麝艳，斜枝映水锦妆明。师承家法閒图出，右相丹青有后生。
题蒋溥画
作者：弘历
朝代：清
体裁：七言绝句

秋暖无端迟桂芳，缀枝初折几苞黄。玉㕙静守冰轮朗，画出人间满意凉。
题蒋溥画金莲花即用其韵
作者：弘历
朝代：清
体裁：五言律诗

一种清凉卉，数丛金碧纤。画成尘外质，瓶贮静中馦。相映金风拂，惟输玉露沾。不须分彼此，佛手早经拈。
题蒋溥雪中梅竹
作者：弘历
朝代：清
体裁：七言律诗

楼雪檐晞暖未融，争春香色品量中。看来㡧里依筼绿，讶似盆间破萼红。即景适堪供静赏，传神应识有家风。三希重展添佳快，王氏风流若与同。
题蓝瑛花鸟十二帧 其一 柳莺红杏
作者：弘历
朝代：清
体裁：七言绝句

啭喉恰恰如闻语，敛翼依依似忘飞。几缕绿杨轻映处，金衣公子尚绯衣。
题蓝瑛花鸟十二帧 其七 垂崖秋艳
作者：弘历
朝代：清
体裁：七言绝句

丁星秋艳有芳姿，奇石相依水裔垂。净丽波光閒照影，恰如西子浣纱时。
题蓝瑛花鸟十二帧 其三 海棠飞雀
作者：弘历
朝代：清
体裁：七言绝句

似红如白色难定，拟泣疑颦态更狂。麻雀翻然独飞去，岂伊亦解恨无香。
题蓝瑛花鸟十二帧 其九 脩篁蕉石
作者：弘历
朝代：清
体裁：七言绝句

绿蕉白日态相扶，更有脩篁四五株。设使携琴坐其侧，便当认作小西湖。
题蓝瑛花鸟十二帧 其二 梨花雪鸟
作者：弘历
朝代：清
体裁：七言绝句

玉花缕缕簇金英，雪鸟飞来最有情。改意却寻枯干立，恐防人认不分明。
题蓝瑛花鸟十二帧 其五 绿丛飞蝶
作者：弘历
朝代：清
体裁：七言绝句

无名野卉有奇芳，引得飞来蝶翅狂。祗拟翩翾意写出，那论大小海滕王。
题蓝瑛花鸟十二帧 其八 芦鸟芙蓉
作者：弘历
朝代：清
体裁：七言绝句

一般出陆莲花朵，鸟重横枝尚水滨。木末芙蓉搴亦得，漫疑讽喻著骚人。
题蓝瑛花鸟十二帧 其六 拳石秋筠
作者：弘历
朝代：清
体裁：七言绝句

石似皋陶面削瓜，竹如支遁静无华。忘年底用论年代，介节由来本一家。
题蓝瑛花鸟十二帧 其十 秋岩竹菊
作者：弘历
朝代：清
体裁：七言绝句

风前几人潇洒叶，露下数团冷淡花。设向卉中品门第，天然伯仲是通家。
题蓝瑛花鸟十二帧 其十一 古树寒鸦
作者：弘历
朝代：清
体裁：七言绝句

古树霜馀叶尽红，寒鸦翔翥夕阳中。谁知笔底无多子，写出飞卿句独工。
题蓝瑛花鸟十二帧 其十二 梅花文鸟
作者：弘历
朝代：清
体裁：七言绝句

飞来翠鸟南枝上，春入芳心始作花。应是苔碑补德寿，不教绝艺擅孙家。
题蓝瑛花鸟十二帧 其四 青蒲古石
作者：弘历
朝代：清
体裁：七言绝句

青蒲古石法王蒙，叶叶如生窍窍通。细睇玲珑潇洒意，宋宫碑板一般同。
题蓝瑛雪景
作者：弘历
朝代：清
体裁：七言律诗

峻岭奇峰玉作堆，寒溪不冻落潆洄。阿谁策杖野桥过，知是寻诗得句回。黑衬白留迹弗袭，松苍枫紫面重开。王家飞雪千山法，粉本应从想像来。
题蔡襄茶录真迹
作者：弘历
朝代：清
体裁：七言绝句

君谟茶录重书定，呈览因之仍赐回。颂不忘规应著眼，处之得地尽其材。
题蕴真堂
作者：弘历
朝代：清
体裁：五言律诗

乔木百年园，乘舟遂造门。无过因路便，恰喜有堂存。花药自成趣，诗书静可论。意予真蕴处，乐善是根源。
题蕴真堂
作者：弘历
朝代：清
体裁：五言律诗

溪堂绿水滨，小坐便怡神。花际风翻锦，荷间露泻银。昨年浑欲忘，秋景又从新。真蕴夫何在，一心惟爱民。
题蕴真斋
作者：弘历
朝代：清
体裁：七言律诗

斋蕴真乎真蕴斋，个中著句费安排。由来一二二而一，待拟佳言言转佳。生意红薰梅在缶，阳回绿染草依阶。物胥得所民奚赖，赖我殷忧胞与怀。
题蕴真斋
作者：弘历
朝代：清
体裁：古风

真乃假之对，蕴实发之初。苟诚蕴以真，可期假必袪。君子务实学，言行无欺夫。色仁而行违，斯为假者徒。斋额颜蕴真，盘盂铭寓吾。然斋真恒蕴，以其恒抱虚。抱虚近蕴真，此义著中孚。
题薛绍彭兰亭砚
作者：弘历
朝代：清
体裁：七言律诗

薛米由来弟与兄，襄阳惟是意为倾。绿端恰写兰亭景，凹背还镌稧帖成。知古法仍兼画趣，祛时态早契书评。即看墨沼苍云润，欲出呼之聚有精。
题藏纸团扇
作者：弘历
朝代：清
体裁：七言律诗

经背揭成真不真，团形规作望蟾轮。青莲一朵常在手，金粟如来即后身。便有香风吹左右，似闻了义示缘因。宁惟披拂延凉籁，风俗还殷扇朴淳。
题藏纸扇
作者：弘历
朝代：清
体裁：七言律诗

底藉裁纨可谢筠，取材于古制从新。纶巾诸葛殊先进，金粟如来是后身。凉讵秋风将落莫，团惟望月共浑沦。动摇不为资清供，欲扇淳风万国均。
题藏经纸扇
作者：弘历
朝代：清
体裁：七言绝句

吉云片羽遗金粟，柄以和阗美玉为。妙谛清词两无似，拟将落笔又迟迟。
题藏经纸扇
作者：弘历
朝代：清
体裁：七言律诗

矩不以方圆弗规，圆方合撰椭形为。色如栗子尚琼拟，质则藤胎受墨宜。曾是法华书义道，莫猜道德换羲之。深堂无暑何须此，意寓披薰念在兹。
题藏经纸扇
作者：弘历
朝代：清
体裁：五言律诗

经背千年纸，裁为团扇形。有风非四大，无说叶三灵。梵业恒薰白，莲文犹隐青。犀牛露消息，禅德特惺惺。
题藏经纸扇
作者：弘历
朝代：清
体裁：七言绝句

青莲语句若存亡，何碍全提出广长。一握清风满怀袖，六根五蕴合都忘。
题藏经纸扇·其一
作者：弘历
朝代：清
体裁：七言绝句

团扇由来古制遗，后人摺叠出新奇。班姬设使曾逢此，定入清凉不惹悲。
题藏经纸扇·其三
作者：弘历
朝代：清
体裁：七言绝句

昨夜浓阴问到明，质明云散复开晴。自惭未有先期感，尚腆庶歆后对诚。
题藏经纸扇·其二
作者：弘历
朝代：清
体裁：七言绝句

常雩后又过旬馀，虽屡微沾未渥如。园近龙潭素蒙佑，竭诚晨往试祈诸。
题藏经纸扇·其五
作者：弘历
朝代：清
体裁：七言绝句

石梯百级步虔登，对越明神益凛兢。刚得春秋一年隔，亟来愧鲜致休徵。
题藏经纸扇·其四
作者：弘历
朝代：清
体裁：七言绝句

左近或沾晓薄寒，独何靳此益难安。农功廿里详观度，十日期犹未可宽。
题藻鉴堂
作者：弘历
朝代：清
体裁：五言律诗

曲抱步廊披，湖围中面池。虚明内外体，上下水云思。此可通为政，物来惟顺施。设如事察察，照却有遗时。
题藻鉴堂
作者：弘历
朝代：清
体裁：五言律诗

欲一揽湖西，堂临藻鉴题。水天上下合，风物画图齐。入影胥斯照，呈情絜我徯。顾名思义处，祇觉厥难兮。
题藻鉴堂
作者：弘历
朝代：清
体裁：古风

溪堂临昆明，额之曰藻鉴。凝则冰之坚，融则水之汎。其为照本同，于堂有何欠。我有用人责，贤否应勤勘。苟其用憸壬，吾民危必陷。鉴人岂易哉，月旦敢诩艳。即境增惕然，明达祛心暗。
题藻鉴堂
作者：弘历
朝代：清
体裁：七言律诗

溪堂妥帖俯昆湖，凝冻流光坐拟模。风物又看隔岁矣，形容一照异前乎。我观要以民观并，冰鉴宁将水鉴殊。设更量才喻玉尺，其难惟是意廑吾。
题藻鉴堂
作者：弘历
朝代：清
体裁：七言律诗

长虹夹镜两湖潺，一棹界湖桥过湾。遂涉溪堂揽景畅，略消夏昼趁几閒。柳边迎客鸣黄鸟，苇里惊人起白鹇。前咏分明标乙未，六年今昔刹那间。
题虎伏砚
作者：弘历
朝代：清
体裁：七言绝句

古砖疑出未央宫，泥质全澄色类铜。小篆何人刻虎伏，于菟那足拟文雄。
题虎跑泉
作者：弘历
朝代：清
体裁：古风

大慈寺侧虎跑泉，性空昔日此栖禅。以无水将他之矣，忽有神人来告旃。南岳童子遣二虎，旋来移请无忧焉。翌日乳窦淙有泌，异常甘冽清且寒。不见不闻无穷已，伎俩有尽语不刊。绠汲聊偿问景兴，还讶其然岂其然。
题虎邱云岩寺
作者：弘历
朝代：清
体裁：七言律诗

一卷平地起林闾，遗迹难寻吴越书。剑气金精久寂寂，禅枝慧草祗如如。休称应接真无暇，可识虚空自有馀。调御丈夫巍相好，去来今合掌相于。
题虎邱云岩寺
作者：弘历
朝代：清
体裁：七言律诗

虎邱上复云岩寺，略觉画蛇与足添。一切有为法如幻，六时无作笑何拈。磬声自迥落而下，剑气于今久亦潜。侧有行斋供静憩，翻书聊当阅华严。
题虎邱云岩寺
作者：弘历
朝代：清
体裁：七言律诗

阊门西转历山塘，寻胜云岩春载阳。嶊崣峰容真虎踞，荒唐剑气幻鱼肠。司徒文学应称独，洗马风流不可当。高处纵眸喜有在，近遥绿麦一方方。
题虚静斋·其一
作者：弘历
朝代：清
体裁：五言律诗

轩席虚而敞，松萝静且佳。鸟吟如演梵，山色自忘怀。蜗篆白留壁，苔纹绿到阶。常年潇洒处，取次悟生涯。
题虚静斋·其二
作者：弘历
朝代：清
体裁：五言律诗

黛色罨窗浓，云林秀几重。探幽搴薜荔，裛露把芙蓉。羲牖无须傲，东园或可逢。笠亭烟柳外，更好课村农。
题虞允文晋研
作者：弘历
朝代：清
体裁：古风

抚不留手呵流汁，玉兰堂中曾什袭。尚传雍国旧文房，介绍管城友子墨。感深合浦见珠还，翊我驰驱三十年。沙尘灰烬幸埋没，未入陈通返棹船。离兮何戚合何喜，即今此研岂虞氏。临池徒忆晋人言，后今与昔同一视。遐思当日非承平，会稽栖处胡为情。淬妃有灵设相问，道愧文家玉带生。
题虞集澄泉结翠砚
作者：弘历
朝代：清
体裁：七言绝句

绛纱漉取历陶甄，泥也而今较石坚。通奉信称能体物，溯源结翠到澄泉。
题融春堂
作者：弘历
朝代：清
体裁：五言律诗

春光信已融，春跸此巡东。暖律慈躬豫，芳郊懿赏充。高低陌柳绿，浓淡砌花红。允矣一游乐，吾民可尽同。
题融春堂
作者：弘历
朝代：清
体裁：七言律诗

每经行馆率春中，育物对时意与融。步过阶芜疑染绿，目游林杏讶迷红。蜂将衙赴日当午，鸟欲窗呼时借风。草木群生皆自乐，恒因汉诏念民穷。
题融春斋
作者：弘历
朝代：清
体裁：七言律诗

登舟明日此停骖，朴宇于斯憩宿堪。柳眼盻春当仲月，梅心融雨近江南。祗须修葺旧之二，图省驮装益乃三。按顿都看有行馆，摛词用以志吾惭。
题融春斋
作者：弘历
朝代：清
体裁：五言律诗

融春前岁驻，原在桂家庄。新乃不如旧，李停仍就杨。因之徙行馆，聊以憩书堂。明日清江浦，言登安福航。
题融理堂
作者：弘历
朝代：清
体裁：古风

历历长短亭，吉行五十里。息众以近程，驻跸适于此。高尚夙所缅，清风忽瞻止。何来构行馆，一宿费多矣。书堂朴且敞，遂与名融理。因思夷齐望，道不同甚已。各行心所安，无害理之是。然在兹言兹，谓当胜乎彼。
题行宫旧写梅花诗扇三叠前韵
作者：弘历
朝代：清
体裁：五言绝句

箑头展以四，韵脚叠斯三。盈手香风拂，端宜置砚南。
题行春堂
作者：弘历
朝代：清
体裁：七言律诗

行时正值四之春，露冕鸣鞭随万民。不禁欢呼任瞻就，那分疆界总尊亲。于焉止止恰欣朴，为是孜孜切体仁。近百万宽两省欠，循名庶副责其真。
题行春堂叠庚子诗韵
作者：弘历
朝代：清
体裁：七言律诗

行春岂是漫行春，实政应教被万民。减赋蠲逋施次第，小廉大法勖躬亲。谚曾闻夏休而助，易首称周元即仁。三岁重来当仲月，电光石火迅诚真。
题补写惠山寺听松庵竹垆图叠庚子诗韵
作者：弘历
朝代：清
体裁：七言律诗

何事郁攸燬旧图，补装四卷宛成夫。披观似示空即色，细体未忘有若无。王氏弗输龙有九，米家终逊虎之雏。僧房佳话聊酬矣，斯永存乎讵信吾。
题补绘萧云从离骚全图八韵
作者：弘历
朝代：清
体裁：五言排律

画史老田野，披怜长卷情。不缘四库辑，那识此人名。六法道由寓，三闾迹以呈。因之为手绘，足见用心精。岁久惜佚阙，西清命补成。共图得百五，若史表幽贞。姓屈性无屈，名平鸣不平。迁云可以汲，披阅凛王明。
题袁尚统岁朝图
作者：弘历
朝代：清
体裁：五言律诗

围垆聚老友，柏酒岁朝延。人庆九旬寿，画当百廿年。室家真晏矣，松竹更苍然。看取儿童乐，门前吉爆宣。
题袁燮絜斋家塾书钞
作者：弘历
朝代：清
体裁：五言律诗

议论持醇正，兴亡鉴古今。致危惟戒逸，胜怠莫如钦。惜未联全璧，幸仍拣碎金。流斯失法度，先已获予心。
题袁燮絜斋集六韵
作者：弘历
朝代：清
体裁：五言排律

学为君子儒，体用亦相符。性悟虽宗陆，身名未异朱。边情言颇悉，民务政多殊。大典昔割玉，裒编今合珠。虚车祛藻绘，实地有功夫。传世固在此，诗文馀事乎。
题袁瑛关山行旅图
作者：弘历
朝代：清
体裁：七言律诗

剑阁蚕丛倚碧天，盘崖栈道迥如悬。几多辞店初登路，亦或招舟欲渡川。两字利名生众苦，一张图画示枯襌。到关将谓前途易，尚有崎岖阿那边。
题袁瑛山水六幅 其一 回矶帆影
作者：弘历
朝代：清
体裁：七言绝句

厜㕒不用扫莓苔，座底长江触石回。指点片帆相与话，带将千里夕阳来。
题袁瑛山水六幅 其三 池馆延凉
作者：弘历
朝代：清
体裁：七言绝句

碧琼天地小年长，一阵荷风四座凉。为问白家池上趣，可能举首见山光。
题袁瑛山水六幅 其二 山寺朝岚
作者：弘历
朝代：清
体裁：七言绝句

树杪红楼出簇攒，岚烟不湿有微寒。米家家法相殊处，晦里分明可指看。
题袁瑛山水六幅 其五 红叶村扉
作者：弘历
朝代：清
体裁：七言绝句

竹篱屈曲护茅堂，篱外乔柯尽染霜。落叶不教频扫去，藉看襄锦自成章。
题袁瑛山水六幅 其六 溪桥诗思
作者：弘历
朝代：清
体裁：七言绝句

模糊不辨远峰尖，驴背寒英扑笠檐。谁识其间觅诗意，已先诗意被人拈。
题袁瑛山水六幅 其四 渔庄雨霁
作者：弘历
朝代：清
体裁：七言绝句

贳酒烹鱼乐事多，施罛又趁雨初过。便教�洒原无碍，披有飘飘笠与蓑。
题袁瑛携尊问事
作者：弘历
朝代：清
体裁：七言绝句

偃息草堂古帙开，携尊佳客过桥来。相商不外幽居事，涉世尘应罚绿醅。
题袖珍书
作者：弘历
朝代：清
体裁：七言律诗

初年翰苑遴文臣，小宇蝇头书袖珍。塞北江南属车挈，花朝月夕拂庐陈。匆匆弗展逾数岁，冉冉忽惊逮七旬。兴到吟诗重一阅，雾中花对梦中宾。
题裕性轩
作者：弘历
朝代：清
体裁：五言律诗

性诚欲其裕，裕性亦云难。两字从来额，八旬尚愧看。无私庶几近，有冀那能宽。南渥北犹未，愁眉仍旧攒。
题裕性轩
作者：弘历
朝代：清
体裁：古风

性近人生初，能率斯称道。是轩额裕性，命义诚云好。有馀之谓裕，廓然祛急躁。虚受应物来，静守谢私扰。所见实如斯，全斯勉探讨。
题裕性轩
作者：弘历
朝代：清
体裁：五言律诗

裕性昔轩墀，每来爱憩迟。庭无新卉植，架有旧书披。晰理惟格物，践行在克私。乐群斯敬业，蓦忆少年时。
题褚摹兰亭卷
作者：弘历
朝代：清
体裁：七言绝句

登善当时司检校，韩冯摹本反无真。因知直道在千古，非以其书究以人。
题褚遂良书老子西升经·其一
作者：弘历
朝代：清
体裁：七言绝句

不爱文奇爱字奇，端庄中复具流离。遂良师事逢干者，何乃书称帝喾师。
题褚遂良书老子西升经·其二
作者：弘历
朝代：清
体裁：七言绝句

婉畅容夷有是乎，师承得力右军摹。了知独甲襄阳录，何必兼思右相图。
题褚遂良石渠砚
作者：弘历
朝代：清
体裁：七言律诗

下岩端石尚贻唐，况是曾宾褚遂良。摹古可临兰亭帖，忧谗或草爱州章。淑躬克践润为德，持己无惭式以方。独笑咸亨竟昏懦，那思执手付文皇。
题西湖十景 其一 苏堤春晓
作者：弘历
朝代：清
体裁：七言绝句

通守钱塘记大苏，取之无尽适逢吾。长堤万古传名姓，肯让夷光擅此湖。
题西湖十景 其七 三潭印月
作者：弘历
朝代：清
体裁：七言绝句

湛净空潭印满轮，分明三塔是三身。禅宗漫许添公案，万劫优昙现圣因。
题西湖十景 其三 花港观鱼
作者：弘历
朝代：清
体裁：七言绝句

花家山下流花港，花著鱼身鱼嘬花。最是春光萃西子，底须秋水悟南华。
题西湖十景 其九 南屏晚钟
作者：弘历
朝代：清
体裁：七言绝句

净慈掩映对南屏，断续蒲牢入夜声。却忆姑苏城外泊，寒山听得正三更。
题西湖十景 其二 柳浪闻莺
作者：弘历
朝代：清
体裁：七言绝句

那论清波及涌金，春来树树绿阴深。间关几啭供清听，还似年时步上林。
题西湖十景 其五 双峰插云
作者：弘历
朝代：清
体裁：七言绝句

高不畏风双髻垂，天衣几缕称身披。画师若与开生面，想见淡妆浓抹时。
题西湖十景 其八 平湖秋月
作者：弘历
朝代：清
体裁：七言绝句

春水初生绿似油，新蛾泻影镜光柔。待予重命行秋棹，饱弄金波万顷流。
题西湖十景 其六 雷峰西照
作者：弘历
朝代：清
体裁：七言绝句

何处高峰无夕照，斜阳此地独标名。钱王遗迹犹堪指，爱是山头塔影横。
题西湖十景 其十 断桥残雪
作者：弘历
朝代：清
体裁：七言绝句

想像银塘积素馀，湖光山色又何如。近从赵北桥边过，一例风光入翠舆。
题西湖十景 其四 曲院风荷
作者：弘历
朝代：清
体裁：七言绝句

九里松旁曲院风，荷花开处照波红。莫惊笔误传新榜，恶旨崇情大禹同。
题西湖十景三叠旧作韵 其一 苏堤春晓
作者：弘历
朝代：清
体裁：七言绝句

春来万物喜昭苏，正值巡方跸驻吾。跋马长堤频按辔，韶光辉映两边湖。
题西湖十景三叠旧作韵 其七 三潭印月
作者：弘历
朝代：清
体裁：七言绝句

恒沙常转法王轮，潭月偏标清净身。识得西江吸一口，是中非果亦非因。
题西湖十景三叠旧作韵 其三 花港观鱼
作者：弘历
朝代：清
体裁：七言绝句

平铺设认港如练，乱簇当知鱼即花。不辨乾淳当日迹，杭人犹说旧京华。
题西湖十景三叠旧作韵 其九 南屏晚钟
作者：弘历
朝代：清
体裁：七言绝句

月色罘罳清映屏，南风送得夜钟声。时巡展义率由旧，政化无烦在屡更。
题西湖十景三叠旧作韵 其二 柳浪闻莺
作者：弘历
朝代：清
体裁：七言绝句

轻风万缕弱摇金，披不知寒望转深。乍听缗蛮寻不见，缱还宵雅咏迁林。
题西湖十景三叠旧作韵 其五 双峰插云
作者：弘历
朝代：清
体裁：七言绝句

一双长剑倚天垂，云作衭襓片片披。宇宙以来便有此，那称欧冶破堇时。
题西湖十景三叠旧作韵 其八 平湖秋月
作者：弘历
朝代：清
体裁：七言绝句

春和骀荡正油油，远矣秋蟾弄影柔。却是平湖自千古，岂知今昔有迁流。
题西湖十景三叠旧作韵 其六 雷峰西照
作者：弘历
朝代：清
体裁：七言绝句

斜阳一照本无意，古塔七层浪有名。恰与静慈作屏障，赤文竖竖复横横。
题西湖十景三叠旧作韵 其十 断桥残雪
作者：弘历
朝代：清
体裁：七言绝句

麦色佳因护雪馀，断桥冬景眼前如。行春所喜情田好，老幼欢欣拥跸舆。
题西湖十景三叠旧作韵 其四 曲院风荷
作者：弘历
朝代：清
体裁：七言绝句

绿水涟漪细皱风，为瞻题额想花红。遄飞逸兴昆明上，夏月摇光正此同。
题西湖十景五叠旧作韵 其一 苏堤春晓
作者：弘历
朝代：清
体裁：七言绝句

频烦叠韵创髯苏，一再无妨肖以吾。增景已难偻指计，却兹数典占西湖。
题西湖十景五叠旧作韵 其七 三潭印月
作者：弘历
朝代：清
体裁：七言绝句

到许舟而弗许轮，无尘处憩少閒身。祗于民隐廑宵旰，那向禅宗悟果因。
题西湖十景五叠旧作韵 其三 花港观鱼
作者：弘历
朝代：清
体裁：七言绝句

渠成水到自为港，名以实传因号花。却异如棠观鱼者，随时玩景助年华。
题西湖十景五叠旧作韵 其九 南屏晚钟
作者：弘历
朝代：清
体裁：七言绝句

清夜观书倚翠屏，霜钟断续送来声。宋颠元踬荆凡幻，仆数何须藉屡更。
题西湖十景五叠旧作韵 其二 柳浪闻莺
作者：弘历
朝代：清
体裁：七言绝句

南渡宋家忘北金，相于丝管乐春深。新莺一啭非无意，河北由来有故林。
题西湖十景五叠旧作韵 其五 双峰插云
作者：弘历
朝代：清
体裁：七言绝句

迥峙双峰天四垂，丰隆巧与絮衣披。一时却想穷民夥，可乏无衣露肘时。
题西湖十景五叠旧作韵 其八 平湖秋月
作者：弘历
朝代：清
体裁：七言绝句

小驻游轩绿伞油，倚栏万顷俯波柔。底论秋月与春月，宋代蟾光流不流。
题西湖十景五叠旧作韵 其六 雷峰西照
作者：弘历
朝代：清
体裁：七言绝句

净慈雁塔由来古，十景乾淳已有名。想像未经郁攸际，玲珑旭影照纵横。
题西湖十景五叠旧作韵 其十 断桥残雪
作者：弘历
朝代：清
体裁：七言绝句

三十三年一瞥馀，圣湖佳致故如如。新诗五叠吟残雪，不拟搜题更命舆。
题西湖十景五叠旧作韵 其四 曲院风荷
作者：弘历
朝代：清
体裁：七言绝句

宋时曲院此时风，荷岂分疏等灿红。不识吴民寻乐辈，可知今昔乐非同。
题西湖十景再叠旧作韵 其一 苏堤春晓
作者：弘历
朝代：清
体裁：七言绝句

三度南巡杭复苏，民风吏治并勤吾。长堤今日游乘暇，与物皆春似此湖。
题西湖十景再叠旧作韵 其七 三潭印月
作者：弘历
朝代：清
体裁：七言绝句

标意恒沙转法轮，见身非实是真身。无心古镜波心印，不向拈花悟果因。
题西湖十景再叠旧作韵 其三 花港观鱼
作者：弘历
朝代：清
体裁：七言绝句

锦梭不藉天孙掷，练影中堆万簇花。设与水仙作春服，无边风月傲清华。
题西湖十景再叠旧作韵 其九 南屏晚钟
作者：弘历
朝代：清
体裁：七言绝句

绣峰南面正开屏，净色兼之发净声。我听未能息诸虑，宵衣问政惕深更。
题西湖十景再叠旧作韵 其二 柳浪闻莺
作者：弘历
朝代：清
体裁：七言绝句

尽有宫商石与金，栗留谁似独情深。戴家只在润州表，可识清波门外林。
题西湖十景再叠旧作韵 其五 双峰插云
作者：弘历
朝代：清
体裁：七言绝句

春云几缕卷还垂，南北双峰一例披。湖上吟诗第三度，回思弹指不多时。
题西湖十景再叠旧作韵 其八 平湖秋月
作者：弘历
朝代：清
体裁：七言绝句

堤畔轻车驻碧油，春风春月景方柔。何须辽待三秋看，孟子名言戒谓流。
题西湖十景再叠旧作韵 其六 雷峰夕照
作者：弘历
朝代：清
体裁：七言绝句

南屏别嶂堵波矗，夕照从来得雅名。遗迹漫因叹兴废，竖穷三际十方横。
题西湖十景再叠旧作韵 其十 断桥残雪
作者：弘历
朝代：清
体裁：七言绝句

岂有琼葩田尚馀，徒观麦色信芃如。耕夫织女吾胥廑，防误蚕忙拟返舆。
题西湖十景再叠旧作韵 其四 曲院风荷
作者：弘历
朝代：清
体裁：七言绝句

几个田田漾细风，乍看绿叶想花红。昆明湖上浮轻舫，六月春光讶许同。
题西湖十景叠旧作韵 其一 苏堤春晓
作者：弘历
朝代：清
体裁：七言绝句

重来民气幸新苏，灾后犹然念廑吾。此是春巡第一义，游堤宁为玩西湖。
题西湖十景叠旧作韵 其七 三潭映月
作者：弘历
朝代：清
体裁：七言绝句

塔影虽三月一轮，是三是一是金身。谁能识得金身幻，可向潭前悟净因。
题西湖十景叠旧作韵 其三 花港观鱼
作者：弘历
朝代：清
体裁：七言绝句

玉泉空说鱼称锦，蕉石还邻港号花。名色任增新点缀，跃潜终让旧风华。
题西湖十景叠旧作韵 其九 南屏晚钟
作者：弘历
朝代：清
体裁：七言绝句

湖山四面画为屏，合有钟声警众声。唐宋至今诸物改，霜天惟此未曾更。
题西湖十景叠旧作韵 其二 柳浪闻莺
作者：弘历
朝代：清
体裁：七言绝句

虚传公子号衣金，不见闻声绿树深。我岂戴颙閒逸者，双柑无复往寻林。
题西湖十景叠旧作韵 其五 双峰插云
作者：弘历
朝代：清
体裁：七言绝句

南峰若仰北峰垂，呼吸相通练色披。入影澄波浑一合，湖心亭上会心时。
题西湖十景叠旧作韵 其八 平湖秋月
作者：弘历
朝代：清
体裁：七言绝句

绮榭纱疏虚碧油，春蟾漪影惠风柔。已看烟景清诸虑，岂必秋轮始胜流。
题西湖十景叠旧作韵 其六 雷峰夕照
作者：弘历
朝代：清
体裁：七言绝句

峰峰夕照都奇绝，十景惟斯旧擅名。所惜堵波登未得，付他高矗晚霞横。
题西湖十景叠旧作韵 其十 断桥残雪
作者：弘历
朝代：清
体裁：七言绝句

断桥佳趣属三馀，春景澄观颇亦如。积素明占芃麦好，农民欢喜迓巡舆。
题西湖十景叠旧作韵 其四 曲院风荷
作者：弘历
朝代：清
体裁：七言绝句

嫩芷新蒲始漾风，那看渌水植花红。笑予却是拘名象，杏雨桃霞岂不同。
题西湖十景四叠旧作韵 其一 苏堤春晓
作者：弘历
朝代：清
体裁：七言绝句

千古长堤祗姓苏，牧民絜矩意殷吾。春风十五重经面，摘句能无愧此湖。
题西湖十景四叠旧作韵 其七 三潭印月
作者：弘历
朝代：清
体裁：七言绝句

围印千秋满半轮，前三三即后三身。我来不见潭中影，省辩非因与是因。
题西湖十景四叠旧作韵 其三 花港观鱼
作者：弘历
朝代：清
体裁：七言绝句

惠庄空论知与否，鱼乐由来在港花。大辂椎轮原即此，玉泉踵事笑增华。
题西湖十景四叠旧作韵 其九 南屏晚钟
作者：弘历
朝代：清
体裁：七言绝句

几暇搜冥对砚屏，霜钟送响一声声。鬓霜已改十年貌，醒耳清音卒未更。
题西湖十景四叠旧作韵 其二 柳浪闻莺
作者：弘历
朝代：清
体裁：七言绝句

声中丝而复中金，闻声难觅见于深。圣湖浪接柔条浪，暖胜北方早锁林。
题西湖十景四叠旧作韵 其五 双峰插云
作者：弘历
朝代：清
体裁：七言绝句

倒影双峰俨若垂，浮云一片两头披。武夷缩地为明圣，不异虹桥宴客时。
题西湖十景四叠旧作韵 其八 平湖秋月
作者：弘历
朝代：清
体裁：七言绝句

平湖新水碧于油，蘸入堤杨缕缕柔。底更春秋较其月，几曾宵景一凭流。
题西湖十景四叠旧作韵 其六 雷峰夕照
作者：弘历
朝代：清
体裁：七言绝句

半存窣堵净慈北，久矣膻芗夕照名。影入玲珑光上下，当年想像八窗横。
题西湖十景四叠旧作韵 其十 断桥残雪
作者：弘历
朝代：清
体裁：七言绝句

十景吟成兴有馀，断桥无雪雪原如。即看四字题名处，三白何殊罨翠舆。
题西湖十景四叠旧作韵 其四 曲院风荷
作者：弘历
朝代：清
体裁：七言绝句

风荷新榜易荷风，曲院嫌他醉颊红。言景文山趣真好，论名夏帝恶还同。
题见心斋
作者：弘历
朝代：清
体裁：古风

道学家者言，心在腔子里。既在腔子里，目见无其理。复见天地心，圣言岂不是。天地人三才，中和宁殊视。倪筦本圆通，物我非彼此。偶于见心斋，略悟一贯旨。
题观云榭
作者：弘历
朝代：清
体裁：五言律诗

观云有素志，较量为农田。那共閒舒卷，恒因托惕乾。自知艰乐后，敢忘励忧先。寄语盈廷者，无劳糺缦篇。
题观畴楼
作者：弘历
朝代：清
体裁：古风

小楼非齐云，亦自高出树。开窗眄平畴，良苗蔚布濩。春末夏初际，迭逢膏雨雨。夏仲略觉暵，旋即沾优澍。迩来晴雨时，勃长绿云互。如是祝逮秋，庶可屡绥赋。凭观生敬惕，此景岂易遇。
题角画屏 其一 荻浦垂纶
作者：弘历
朝代：清
体裁：七言绝句

匠氏心机无不为，角雕纶钓出新奇。羡鱼原是羡乎利，刻画人宁大异兹。
题角画屏 其二 柳塘闻雁
作者：弘历
朝代：清
体裁：七言绝句

刀笔写形日以多，未能返朴叹如何。水亭高士目鸿处，宁氏无殊扣角歌。
题詹初读李敬业传
作者：弘历
朝代：清
体裁：七言绝句

一语乱唐因李绩，讨其移阼子诚贤。祸成干蛊千秋烈，何事寒松反快焉。
题许嵩建康实录
作者：弘历
朝代：清
体裁：七言律诗

六朝三百有馀年，建业兴衰廿卷传。文物风流信有矣，经纶世教或无焉。幸洪武始统归一，逮永乐斯都以迁。我每孝陵亲奠醑，不禁吊古为悽然。
题试泉悦性山房
作者：弘历
朝代：清
体裁：五言律诗

松门延意入，云牖纵睎遥。泂酌临阶取，浮香就鼎浇。峰姿濯宿雨，林翠秀春朝。甲乙何烦品，怡情万虑消。
题该妙斋
作者：弘历
朝代：清
体裁：七言律诗

妙高寺后斋该妙，试问妙从何处该。海阔天寥正如此，云容峰态不期来。以云无色原成滞，即曰有空仍著埃。笑我题诗属多事，逡巡山路遂言回。
题说文篆韵谱
作者：弘历
朝代：清
体裁：七言排律

徐锴说文兄铉序，依然朱氏曝书藏。制文遵古见诚卓，作�趋今辨以详。许慎特嘉研六篆，贾鲂何事变三仓。成编割裂异大典，因字区分述旧章。惟是微传资训诂，信堪小学示津梁。即看绣谷勤收弆，意在尊闻实所臧。
题读画楼
作者：弘历
朝代：清
体裁：六言诗

山楼一㡧窗横，岚霭朝夕常更。谁谓倪黄画意，都成李杜诗情。
题读画楼
作者：弘历
朝代：清
体裁：七言绝句

松石之间架小楼，四时画意阅从头。渊明辞里为何句，读到涓涓泉始流。
题谢时臣豳风图
作者：弘历
朝代：清
体裁：五言律诗

大幅原屏幛，裁装想有年。徒称七月景，未备八章全。谓是临朝者，胥宜置座边。印名类赝作，反觉污樗仙。
题谢时臣醉翁亭小景
作者：弘历
朝代：清
体裁：七言律诗

环滁深秀有佳山，泻出双峰水一湾。酒冽泉香招客醉，讼稀刑简共民閒。时臣妙旨形容表，永叔风流想像间。设使终无同乐意，宴酣放浪早宜删。
题贞观政要魏徵王圭请送葬二王事
作者：弘历
朝代：清
体裁：七言绝句

上表明陈送寝园，岂非不忘旧君恩。旧君若问辰嬴事，死后将何对九原。
题贞观陶器瓶
作者：弘历
朝代：清
体裁：五言律诗

秘色古稀有，越窑中末唐。陶瓶出贞观，朴器称文房。罕见土终脆，久延铜拟刚。缥瓷潘岳赋，此理究难详。
题贮清书屋
作者：弘历
朝代：清
体裁：古风

屋因贮石云贮清，其故向屡言之矣。一番来有一番会，试问今来会何旨。大清天下亿万年，我以一心贮如是。孰大孰小孰为要，岂徒玩景耽乎此。
题贮清书屋
作者：弘历
朝代：清
体裁：古风

田盘之山石磊成，石殊大小多圆颗。架屋贮石以为屏，置座于侧清映我。大都清每出乎虚，而石磈然无动者。试于其静悟其神，谓之清亦何不可。外联魁礨之峰形，内吐荟蔚之云朵。莫谓书屋常空空，醉道士恒是中坐。
题贮清书屋
作者：弘历
朝代：清
体裁：古风

石有以奇芗，亦有以雄称。雄或失之粗，奇每失之轻。斟酌于其间，得神弗在形。此屋贮磈石，一半留外楹。奇弗失轻黠，雄非类粗伧。得中必致和，故以清为名。絜矩合理趣，五字如盘铭。
题贯休罗汉画轴
作者：弘历
朝代：清
体裁：七言绝句

唐笔应真传贯休，天花两朵注凝眸。设于空色求精义，即景应存疑信不。
题贾全咏梅图
作者：弘历
朝代：清
体裁：七言绝句

卉中图貌取其一，尘外盍簪益者三。不识青邱雪满句，擘笺吟处是谁堪。
题赅春园
作者：弘历
朝代：清
体裁：古风

问春赅何处，曰赅春于此。一气遍三千，或恐无是理。是可以言喻，万物方寸里。羲传称藏密，梵函譬芥子。触景悟天倪，夫岂在红紫。
题赵令穰江南春图即书以赐筱园珍弆
作者：弘历
朝代：清
体裁：五言律诗

江南春阅遍，写照遇王孙。将欲发行舫，讶欣对憩轩。花明偏暗柳，神契可忘言。题什弆原处，溪山永静存。
题赵伯驹仙山楼阁
作者：弘历
朝代：清
体裁：五言律诗

层台出白云，王母候东君。俯目壶鸿见，咳声霄汉闻。到宁许方士，写或法将军。汉武斯希缅，吾惟政是勤。
题赵伯驹后赤壁赋图·其一
作者：弘历
朝代：清
体裁：七言绝句

月白风清千古心，巉岩一啸响留今。相从二客伊谁氏，应是小任与大任。
题赵伯驹后赤壁赋图·其二
作者：弘历
朝代：清
体裁：七言绝句

鱼酒若无游可止，江山非昔兴堪陶。临皋道士亡何有，应笑先生口腹饕。
题赵伯驹弘文雅集图
作者：弘历
朝代：清
体裁：七言律诗

弘文开馆例文学，尚有登瀛当日仙。鱼雅依然称十八，风流真足傲三千。请看两相调钧轴，讵止诸人耽石泉。退食委蛇传美度，王孙绘事寓思贤。
题赵伯驹桃源图
作者：弘历
朝代：清
体裁：七言律诗

渔父重来旧路迷，桃花片片水澌澌。讵知洞口维舟楫，已与人间别町畦。桑柘阴蒙鸡犬墅，云山春霭钞锣溪。南阳刘子胡为者，却向丹台问玉梯。
题赵伯驹秋山行旅
作者：弘历
朝代：清
体裁：七言绝句

云栈萦纡客路长，青峰红树渺苍茫。不知车马驱驰者，可亦回头忆故乡。
题赵伯驹莲舟新月卷
作者：弘历
朝代：清
体裁：古风

泛月四时宜，九夏为尤善。荷塘窈而幽，绿水清且浅。不必撷芳华，虚明供静遣。洒然玉壶冰，色香俱难辨。
题赵元山水即用姚公绶题句韵
作者：弘历
朝代：清
体裁：七言绝句

远山近树映茏葱，高士相于茅屋中。何事罢谈共倾耳，钟声遥出寺楼红。
题赵原山水
作者：弘历
朝代：清
体裁：五言律诗

卜筑硕人轴，栖迟高士情。泉飞深涧白，云去远山明。松竹真潇洒，夷齐可弟兄。不称堪傲世，傲世岂非名。
题赵原山水
作者：弘历
朝代：清
体裁：七言绝句

飞湍千丈落回溪，松下诛茅水阁低。两个幽人对商榷，不疏仡定拟因提。
题赵原晴川送客图
作者：弘历
朝代：清
体裁：五言绝句

秋日一川晴，秋波万顷明。目随帆共远，心与客同征。
题赵善长听松图
作者：弘历
朝代：清
体裁：七言绝句

对坐高人意各超，乔松风入响萧萧。听来祗作云涛想，不拟徵招与角招。
题赵孟吁乔木高斋·其一
作者：弘历
朝代：清
体裁：七言绝句

匡床独坐乐三馀，茅屋萧然称索居。便是茂林取遗稿，终无封禅著成书。
题赵孟吁乔木高斋·其二
作者：弘历
朝代：清
体裁：七言绝句

石坛人静树笼园，文读北山谢世烦。欲笑陇西李长吉，艳称门外过高轩。
题赵孟吁梧桐蜡嘴
作者：弘历
朝代：清
体裁：七言绝句

几叶梧桐绿染黄，窃蓝妥贴择枝翔。趣民收敛意应寓，宁谓虚传得子祥。
题赵孟吁芙蓉睡鸭图
作者：弘历
朝代：清
体裁：七言绝句

秋浦芙蓉照水晴，细莎孤鸭睡初成。传神无意飞鸣处，精到真堪继阿兄。
题赵孟坚水仙二绝·其一
作者：弘历
朝代：清
体裁：七言绝句

清泉照影澹无痕，白石为邻态共鶱。纪异无须道河伯，传神端许擅王孙。
题赵孟坚水仙二绝·其二
作者：弘历
朝代：清
体裁：七言绝句

屈子行吟湘水滨，楚人拟说水仙人。离骚读尽无名字，应是难为自写真。
题赵孟坚水仙二首·其一
作者：弘历
朝代：清
体裁：五言绝句

琢玉相金态，出尘绝代仙。王孙如解佩，合是洛川边。
题赵孟坚水仙二首·其二
作者：弘历
朝代：清
体裁：五言绝句

雪里目盈润，风前鼻过馡。漫嗤工刻削，无缝本天衣。
题赵孟坚白描水仙
作者：弘历
朝代：清
体裁：古风

影爱波中照，态惟月下娟。陈思成赋后，祇合以图传。龙女献珠时，群姝左右随。色香皈至净，都受两毗尼。
题赵孟坚落水兰亭·其一
作者：弘历
朝代：清
体裁：七言绝句

五字本存珍孟坚，临渊护弗惜躯捐。纬萧河上深知喻，贾重骊珠此合然。
题赵孟坚落水兰亭·其三
作者：弘历
朝代：清
体裁：七言绝句

讶看肥本古兰亭，可置哓哓聚讼庭。此是皋陶使无讼，依然瓜削面皮青。
题赵孟坚落水兰亭·其二
作者：弘历
朝代：清
体裁：七言绝句

曾因八柱刻贞珉，唐拓欣兹唐石真。针眼丁形姑慢论，步兵率欲夥传神。
题赵孟坚落水兰亭·其四
作者：弘历
朝代：清
体裁：七言绝句

佛法一篇说长卿，云烟过眼孰凡荆。笑他犹有者个在，却与残碑浪播名。
题赵孟頫万柳堂图
作者：弘历
朝代：清
体裁：七言律诗

久闻城外有廉园，今日宛看图画存。求媚羞为右丞相，传真却赖昔王孙。举杯有妓方当席，策马何人复到门。名胜江南寻欲遍，笑予失遂似平原。
题赵孟頫临黄筌莲塘图
作者：弘历
朝代：清
体裁：七言律诗

满天秋意老莲塘，枯叶低垂独鸟翔。法眼设非题自董，绘神谁识本从黄。心疑野侣云犹外，兴寓风人水一方。盈尺帧间淡且远，无边轩际飒生凉。
题赵孟頫乐志论书画合璧卷三首·其一
作者：弘历
朝代：清
体裁：古风

静观水晶道人图，如读高平所著论。及诵天瓶学士记，又似松雪画重认。有记可以不须图，披图味论无馀蕴。一而二而二而一，前三后三水乳润。郑虔三绝讵足云，独擅艺林千古韵。然非山阳超世作，曰图曰记何由问。缅想昌言发愤为，斯诚狂也可与进。
题赵孟頫乐志论书画合璧卷三首·其三
作者：弘历
朝代：清
体裁：古风

高干雄志及雄才，后果如言具先见。以此膻芗致令闻，讵止隐沦期独善。文敏结搆得此意，有斐君子瑟兮绚。四百馀年妙迹留，丁甲呵持永不变。装池割裂失去名，名去实存神弗乱。文评书仿李北海，张学颜碑笔尤健。拟法斯图亦匪难，则待廿年勤之倦。
题赵孟頫乐志论书画合璧卷三首·其二
作者：弘历
朝代：清
体裁：古风

鹊华秋色水村图，皆秀王孙之佳作。此卷用意特精严，出之以逸博而约。二图早入石渠珍，兹为殿允得其托。并山环溪搆美宅，揖让宾朋命僮仆。良由春种复秋收，奉亲息体志堪乐。乐在斯意不在斯，图斯意实难笔著。仿佛松雪老人言，原弗丹青诩盘礴。
题赵孟頫二羊图
作者：弘历
朝代：清
体裁：五言律诗

子昂常画马，仲信却求羊。三百群辞富，一双性具良。通灵无不妙，拔萃有谁方。跪乳畜中独，伊人寓意长。
题赵孟頫兰亭脩稧图
作者：弘历
朝代：清
体裁：古风

本是水晶宫里人，渡江却往山阴道。可知山水兴不浅，适兴惟益取其好。镜中行以至兰亭，把笔遂写脩稧藁。气清天朗时复佳，峻岭激湍境值巧。尔时游者卌二人，亦有少年亦有老。十一人诗成两篇，十五人成一篇早。其十六人乃弗成，罚以三觥蔽辜了。群从齐契共嬉春，玉树芝兰庭际绕。事固可传图可传，玉枕更貌佳文小。
题赵孟頫双松平远图
作者：弘历
朝代：清
体裁：古风

盘拿古干秋云表，寒空极目霜天晓。磊砢白石护其根，棘枝间出麻姑爪。童童插㙷相扶持，下临仄涧碧环绕。会心因忆孟氏言，二老天下之大老。
题赵孟頫山水
作者：弘历
朝代：清
体裁：五言律诗

飞瀑挂峰标，春山景渐韶。教僮守书屋，迎客过溪桥。红杏色犹野，苍松意自乔。伯驹家法在，胜以韵清超。
题赵孟頫摹黄庭经并写羲之换鹅图册
作者：弘历
朝代：清
体裁：七言律诗

山阴道士去何方，写貌摹书两擅长。逸少形标有神聚，子昂腕里以䈥藏。寸田尺宅期无欲，幽阙命门斯受庆。却笑鸥波拈笔际，不知谁是作随倡。
题赵孟頫时苗留犊图
作者：弘历
朝代：清
体裁：七言绝句

绘事由来贵可传，时苗留犊足称贤。较量似胜会稽宠，犹取民间一大钱。
题赵孟頫春山仙馆图
作者：弘历
朝代：清
体裁：七言律诗

王孙山水师摩诘，青绿斯兼法伯驹。亦自超超饶气韵，宁惟录录肖规模。楼头松树经千岁，洞口桃花发万株。居此定当佺羡辈，庚申那藉守丹炉。
题赵孟頫松下听琴即用其韵
作者：弘历
朝代：清
体裁：七言绝句

松下班荆翟与赵，何来周子结同心。静涛幽操相问荅，一例听为尘外音。
题赵孟頫桐阴高士图
作者：弘历
朝代：清
体裁：五言绝句

文石猗桐侧，横琴且不弹。须眉盎背坐，那许世人看。
题赵孟頫水村图手卷
作者：弘历
朝代：清
体裁：五言绝句

屈子卜居后，潭边渔父逢。沧浪鼓枻去，烟水自重重。
题赵孟頫浴马图
作者：弘历
朝代：清
体裁：七言绝句

浴罢青溪系绿杨，轻爬细刷圉人忙。昂头嘶处秋风飒，写出名驹意气扬。
题赵孟頫瓮牖图
作者：弘历
朝代：清
体裁：七言绝句

连骑权教谷口避，下车欲进步还停。观书瓮牖睟盎者，非病惟贫意自形。
题赵孟頫画菜
作者：弘历
朝代：清
体裁：七言绝句

翠翻琼片叶参差，玉食何妨此味知。记得苏堤香扑马，濛濛春雨作花时。
题赵孟頫画雨竹
作者：弘历
朝代：清
体裁：七言绝句

几个新篁烟雨中，若无若有与神融。是人参破中峰偈，写出当前色即空。
题赵孟頫画马
作者：弘历
朝代：清
体裁：七言绝句

前世应为支遁师，兴来每爱写权奇。何妨窗内窥如马，正是全身里许时。
题赵孟頫画黄庭坚观磨崖碑图
作者：弘历
朝代：清
体裁：七言绝句

似是黔州安置时，浯溪经过读颜碑。底缘识得心倾仰，将欲登舟返顾迟。
题赵孟頫砚
作者：弘历
朝代：清
体裁：七言绝句

王孙松雪斋颓久，遗迹空传翰墨香。祗有淬妃犹好在，芸帷时晤十三行。
题赵孟頫鹊华秋色图
作者：弘历
朝代：清
体裁：古风

昔览天水是图时，不信名山能并美。今登济城望两山，初谓何人解图此。因命邮致封章便，真迹携来聊比似。始信笔灵合地灵，当前印證得神髓。两朵天花绣野巅，一只灵鹊银河涘。是时春烟远郭收，柳堤窣绿花村紫。天光澹霭水揉蓝，西鹊东华镜空里。留待今题信有神，不数嘉陵吴道子。
题赵宗汉雁山图
作者：弘历
朝代：清
体裁：七言律诗

希珍犹见濮王孙，北宋丹青法度存。四大家非望肩背，两将军可溯渊源。不无刻画饶神韵，自有精微契道原。友谊相敦雁山墅，恍看叙别话松轩。
题赵宧光听雨砚
作者：弘历
朝代：清
体裁：五言律诗

犹是宋坑石，千年色古含。抚看听雨篆，想共老禅参。忆昔寒山畔，每因遗迹探。临池偶一试，飞兴到江南。
题赵宧光等跋沈士充敩十四名家画卷 其一 仿李成寒林赵宧光跋
作者：弘历
朝代：清
体裁：七言律诗

营邱真迹石渠藏，缩本临来翰墨香。茈虒有声还泛籁，槎枒无色为经霜。诗情树杪神含淡，秋意吴中目满凉。几度南巡率春日，寒山林究属宧光。
题赵宧光等跋沈士充敩十四名家画卷 其七 仿王蒙烟峦霜树李日华跋
作者：弘历
朝代：清
体裁：五言律诗

霜落万峰苍，泉飞一谷凉。烟容聚还散，林色绿兼黄。旅客愁云栈，幽人傲草堂。眼前劳逸境，所托自商量。
题赵宧光等跋沈士充敩十四名家画卷 其三 仿郭忠怒没骨山陆陵跋
作者：弘历
朝代：清
体裁：七言绝句

忠恕曾传没骨山，棱棱却自矗孱颜。陆陵谓抚僧繇法，考订应知得实艰。
题赵宧光等跋沈士充敩十四名家画卷 其九 仿郭熙关山行旅文震孟跋
作者：弘历
朝代：清
体裁：六言诗

架空栈道萦纡，问路行人迤逦。试思孰非此哉，太白言之尽矣。
题赵宧光等跋沈士充敩十四名家画卷 其二 仿黄公望秋山邹近光跋
作者：弘历
朝代：清
体裁：古风

春山几度吴中省，秋山每于塞外领。春于南而秋于北，化工位置机权秉。南岂无秋，北讵弗春。宜时即景，各得其神。是幅惨淡学公望，崇山峻岭都入状。不能同处乃能同在，简以该气以王。疏林之下，茅屋可探。问予契意，曰北匪南。
题赵宧光等跋沈士充敩十四名家画卷 其五 仿董源春山缺跋者因题空处
作者：弘历
朝代：清
体裁：古风

春山如佳人，秀涩而含冶。妙处难形容，北苑其工者。欲吐犹未吐，淑气峰头惹。旋鸣旋弗鸣，泉声涧脚泻。溪亭乔树下，对坐客閒雅。疑是裴与王，从游深趣写。董迹子居摹，契要无少假。独缺名流题，斯复因何也。
题赵宧光等跋沈士充敩十四名家画卷 其八 仿米友仁云山章公鼎跋
作者：弘历
朝代：清
体裁：四言诗

宿雨初收，晓烟欲泮。小米游戏，石渠清玩。士充仿为，尽其神变。董家真本，岂伊经见。墨气淋漓，山容汗漫。抚之手湿，迟之景换。夺目移情，孰能为赞。
题赵宧光等跋沈士充敩十四名家画卷 其六 仿李公麟松石陆万言跋
作者：弘历
朝代：清
体裁：古风

杜家诗意李家法，沈氏兼为陆氏拈。云开锦色壁特立，松奏簧声水沉潜。此情此景不可说，炷香宜向参华严。
题赵宧光等跋沈士充敩十四名家画卷 其十 仿赵孟頫青山红树李应徵跋
作者：弘历
朝代：清
体裁：六言诗

展卷古香扑鼻，了知手笔不凡。精神全是天水，秋色祗在云岩。红叶绿叶错出，远霭近霭相衔。弗著游人策杖，恐妨湿却衣衫。
题赵宧光等跋沈士充敩十四名家画卷 其十一 仿巨然夏山欲雨宋懋晋跋
作者：弘历
朝代：清
体裁：五言排律

夏山本如滴，欲雨滴犹含。渐吐高低霭，难分朝暮岚。日韬宇迥暗，风奏谷空㟏。游客寻归路，高僧闭静庵。画惟巨然契，诗是许浑谙。合撰得神处，讵宁气韵堪。
题赵宧光等跋沈士充敩十四名家画卷 其十三 仿许道宁小寒林陈继儒跋
作者：弘历
朝代：清
体裁：古风

四柯古木撑寒枝，半存半落叶参差。一川寒水带岸侧，远山那畔如脩眉。不教飞鸦乱绕树，为嫌聒噪非所宜。春风秋月亦无意，秦颠汉踬付不知。设向古人寻姓氏，东用夏绮夫何疑。
题赵宧光等跋沈士充敩十四名家画卷 其十二 仿赵令穰水村赵左跋
作者：弘历
朝代：清
体裁：古风

东风融融万汇受，先得者谁桃与柳。试云谁又属先知，请看水村溪畔有。彼白屋下宁无人，俯仰天地韶光新。或命巾车或棹舟，向荣与物同欣欣。分明一段江南意，却忆其间度巡辔。偶然因沈以见赵，何云不离京洛地。
题赵宧光等跋沈士充敩十四名家画卷 其十四 仿范宽雪景董其昌跋
作者：弘历
朝代：清
体裁：古风

佳作萃一卷，卧游资公堂。由来乔明府，颇亦效龚黄。
题赵宧光等跋沈士充敩十四名家画卷 其四 仿倪瓒树石陆应阳跋
作者：弘历
朝代：清
体裁：古风

一亭枕江皋，对岸峣峰翠。峰傍却空阔，极目驰天际。懒瓒胜人处，是幅得其意。
题赵左结茅图
作者：弘历
朝代：清
体裁：七言绝句

绿树苍岩护轴巢，上人独坐万缘抛。念空既识空无有，何必居然更结茅。
题赵昌岁朝图
作者：弘历
朝代：清
体裁：七言律诗

满幅轻绡荟众芳，岁朝首祚报韶光。朱红石绿出画院，写态传情惟赵昌。祗以丽称弗论格，稡于多处若闻香。宣和好画非真好，迹涉竽吹热闹场。
题赵昌花鸟·其一
作者：弘历
朝代：清
体裁：五言绝句

如白复疑红，丝丝飏惠风。一枝栖正稳，满意入芳丛。
题赵昌花鸟·其二
作者：弘历
朝代：清
体裁：五言绝句

嫩叶芳葩衬，春光帧里留。不知枝上鸟，头白为谁愁。
题赵昌茄实小幅
作者：弘历
朝代：清
体裁：七言绝句

绿叶青茎缀紫茄，传来嘉种自暹罗。蔡樽郡井诚不饮，安得斋前种许多。
题赵昌茶梅百雀图
作者：弘历
朝代：清
体裁：七言绝句

花鸟曾传广汉昌，如闻鸟语玩花芳。宣和当日评高格，可让马蹄归去香。
题赵简子祠
作者：弘历
朝代：清
体裁：七言绝句

尹铎增培于晋阳，昭雠简子怒如狂。言听无正翻行赏，从善真宜享祀长。
题赵简子祠
作者：弘历
朝代：清
体裁：七言绝句

识人从谏智谋奇，宜得千秋留故祠。独笑重儓秦缪事，史迁立传费虚词。
题赵葵杜甫诗意图·其一
作者：弘历
朝代：清
体裁：七言绝句

抑为淇澳抑潇湘，飒飒濛濛引径长。却得幽居临渌水，传神写出杜襄阳。
题赵葵杜甫诗意图·其三
作者：弘历
朝代：清
体裁：七言绝句

张翥犹能见信庵，失因装潢惜何堪。元明多少名人咏，致叹沧桑总幻谈。
题赵葵杜甫诗意图·其二
作者：弘历
朝代：清
体裁：七言绝句

王孙棨戟本尊严，画笔饶他李董兼。悟得勋名胥梦境，竹深荷净处消炎。
题赵蕤长短经·其一
作者：弘历
朝代：清
体裁：七言绝句

郪县创为救弊论，爱憎驱业匠和函。向时虽类纵横说，忧末原归理道谈。
题赵蕤长短经·其三
作者：弘历
朝代：清
体裁：七言绝句

卷原称十今失一，总目翻看馀一篇。既是梓州善经济，不应辟召又何焉。
题赵蕤长短经·其二
作者：弘历
朝代：清
体裁：七言绝句

宋刊弆自教忠堂，通变称经曰短长。比及乱时思治乱，不如平日慎行王。
题赵蕤长短经·其四
作者：弘历
朝代：清
体裁：七言绝句

津瀛文苑继家声，四库蒐罗俾赞成。邂逅世臣献遗简，向年论学忆西清。
题赵雍三阳开泰图
作者：弘历
朝代：清
体裁：七言绝句

三百何须诩牧群，三羊足注九三文。朅思曾著开泰说，或匪离经创臆云。
题赵雍十八拍图
作者：弘历
朝代：清
体裁：七言绝句

能读圉人释诲书，曲传十八拍穹庐。明妃尚自汉宫出，衡量生还殆弗如。
题赵雍山水
作者：弘历
朝代：清
体裁：古风

漪漪漾新水，蓬蓬汎远春。绿蒲将白芷，举目清无尘。挐音发前浦，馀韵来江滨。傲睨天地宽，何期理钓纶。
题赵雍山鹧棠梨
作者：弘历
朝代：清
体裁：七言绝句

逐逐山禽态逼真，一枝借得正芳辰。黄蜂欲捕涎先堕，忽忘花阴挟弹人。
题赵麟相马图
作者：弘历
朝代：清
体裁：五言律诗

坐树对良骥，权奇意态雄。底须受玉勒，耐可韵秋风。一记画图内，诸吟想像中。素庵定谁是，应自拟支公。
题赵黻江山万里图
作者：弘历
朝代：清
体裁：七言律诗

万里长图一气扶，滥觞西蜀委东吴。晦明天地难形状，出没江山乍有无。钱跋张书率疑案，赵名陆咏混真符。眼前纸绢犹不辨，纪载由来半是诬。
题超然堂
作者：弘历
朝代：清
体裁：七言律诗

亩平俯据众山嶟，寻径烟萝以手扪。既狭忽然得豁朗，惟高乃觉出尘喧。野花开谢自为画，山鸟去来谁与樊。漫拟东坡游物外，一篇记尚属多言。
题超然堂
作者：弘历
朝代：清
体裁：七言律诗

去岁书堂初断手，春朝清暇试重登。昨今率以六如阅，几席之间千里凭。苟有可观皆可乐，既无为所底为能。摛词聊付烟霞伴，莫认禅谈最上乘。
题超然堂
作者：弘历
朝代：清
体裁：七言绝句

堂憩超然意亦超，轩乎举若坐青霄。弗因境易嗟谁是，惟以物迁训更昭。
题超然堂
作者：弘历
朝代：清
体裁：五言律诗

堂据山之半，远瞻已觉超。肩与数息至，凭牖一时消。物外游如此，环中妙可招。春云渐低岫，冀雨润麰苗。
题超然宇
作者：弘历
朝代：清
体裁：七言律诗

遥望云中迥莫齐，到来惟觉众山低。最欣倚槛游目豁，遂与挥毫信手题。下士那曾知塞上，东坡不异记胶西。何当诸虑都蠲净，一卷南华悟筦倪。
题趣亭
作者：弘历
朝代：清
体裁：七言绝句

夏山宜画复宜诗，乔翠低红万状披。真与小亭增趣矣，寻思知趣者为谁。
题趣园
作者：弘历
朝代：清
体裁：五言律诗

日涉原成趣，别之十六年。景光仍似昔，岁月暗为迁。堤柳眠还起，山梅净以妍。略徘徊便去，桂楫指前川。
题蹈和堂
作者：弘历
朝代：清
体裁：五言律诗

座有古芸披，甄陶左右宜。履贞兼纳顺，率礼复敦诗。省岁调元气，祈年协四时。与民同保合，念释总于兹。
题蹈和堂
作者：弘历
朝代：清
体裁：五言律诗

春景虽未鬯，春光斯已和。气融梅萼放，风嫩柳丝拖。育物心无逸，对时兴有哦。履仁应会此，非礼合祛他。
题载月舫·其一
作者：弘历
朝代：清
体裁：七言律诗

渐看如轮规影圆，兰桡偶泛镜中天。满湖锦绣翻风芰，夹岸笙歌噪露蝉。熠耀随舟燃浦烛，鵁鶄集渡破溪烟。飞觞醉月非吾事，几暇时吟七字篇。
题载月舫·其二
作者：弘历
朝代：清
体裁：七言律诗

年年载月弄扁舟，一例蟾光漾玉钩。但觉圆明空外合，谁知今昔暗中流。乍听蛩语催残日，懒看芦花引去秋。既倦无须兴感慨，拈花早已悟浮沤。
题载花船
作者：弘历
朝代：清
体裁：古风

露丛风艳纷葳蕤，朝夕培溉资花师。湖心庭轩静且敞，傍我文石含幽姿。亚盆旖旎香云垂，欲渡空明舟载之。孰谓汀洲无陆卉，宛与荷芰争参差。棹依岸转清芬细，彼何人兮泛液池。镜奁不用侍儿拂，丰标照彻羞胭脂。却笑蒹葭徒采采，每随好鸟鸣笙丝。恰如弱水三千里，仙姝群弄仙槎时。
题辛丑所为锦树小帧
作者：弘历
朝代：清
体裁：七言绝句

锦树写于几务閒，流光八载隙驹间。八徵耄念宝增用，我亦知为得此艰。
题边文进岁朝图
作者：弘历
朝代：清
体裁：七言绝句

松柏梅�兰水仙，灵芝天竺间便娟。更看朱柿傍如意，名寓其然岂易然。
题边鸾荆棘鹌鹑图
作者：弘历
朝代：清
体裁：古风

画家绘鹌鹑，率寓安淳意。长史作此图，乃复具别义。奔奔浅草坡，嘬啄戢其翅。上有荆棘枝，钩屈多张刺。乃知安与淳，未免牵缠累。精喻戒人深，工妙诚馀事。
题近清斋大教场密迩清凉向遇巡幸五台来往率御行营辛丑回跸曾发帑金命畺吏构行馆数宇兹来落成颜曰近清斋因成是什
作者：弘历
朝代：清
体裁：七言律诗

清凉山近犹隔岭，来往驻斯因作斋。官帑发惟期朴素，庶民攻匪是差排。虑缘雪滑封岩户，恰喜春晴烘砌荄。却亦有池还有阁，失乎美矣为惭怀。
题近清斋用丙午韵
作者：弘历
朝代：清
体裁：七言律诗

辛岁经营初发帑，丙年来往早成斋。光阴隔五诚迅速，点缀嫌多费设排。雪岭预防作行馆，春阳却喜发新荄。顾兹宁匪图安逸，拈笔之间恧满怀。
题近稿
作者：弘历
朝代：清
体裁：七言绝句

帐殿朝吟复暮研，肯将玩愒度芳年。行程百日五千里，消得衡阳纸数篇。
题远帆阁
作者：弘历
朝代：清
体裁：五言律诗

向瀛耸层阁，位置学金山。是日聊攀陟，遥帆看往还。自然别迟速，何必较忙閒。心比远帆远，遄飞浮玉间。
题远碧斋
作者：弘历
朝代：清
体裁：七言律诗

斋名远碧恰相宜，几席之间万顷披。河伯涛声争击鼓，轩皇圣躅俨垂碑。智仁并乐兼山水，高下齐观忘险夷。即渐风光临上巳，浴沂点也岂游嬉。
题迟云榭
作者：弘历
朝代：清
体裁：古风

迟之为言义有两，一为迟待一迟缓。云之于人两义无，曰待曰缓都弗管。节雨应时云之功，两日快晴云之善。非愁缓亦毋藉待，风气清凉塞景满。英英者祇付弗知，我实于心谢匪浅。
题迪光殿
作者：弘历
朝代：清
体裁：七言律诗

崇政西厢构寝殿，惟期朴素弗期宽。顾名思义增心惕，怡性憩躬容膝安。永念天威凛遏佚，慎脩已德敢盘桓。祖宗谟烈越千古，欲迪前光实更难。
题迪光殿六韵
作者：弘历
朝代：清
体裁：五言排律

陪京驻数日，别殿搆西厢。法祖依崇政，敕躬亹迪光。缅前敢曰阐，示后愿惟昌。乾惕励朝夕，迩遐图艾康。陶谟允期德，禹训惠招祥。五字摅心悃，宵衣勉日强。
题述古堂
作者：弘历
朝代：清
体裁：五言律诗

庚子南巡此，才看述古堂。新成事不说，小憩意翻忙。深恶逢迎辈，大乖休助方。凭轩思述古，越觉惭徬徨。
题述古堂
作者：弘历
朝代：清
体裁：七言律诗

畺吏无端述古为，柏堂竹阁重成之。柏难更见撑双干，竹易移栽近万枝。点缀却嫌非朴素，徘徊祗觉惹嗟咨。宋苏唐白溯而上，未必二人首肯斯。
题遂初堂
作者：弘历
朝代：清
体裁：七言律诗

记云凡事豫则立，娱老因之葺室堂。种树庭前才拱把，寄怀日后屡成章。赋名偶尔用长史，书目谁知有太常。屈指十三年亦速，庶几于此得徜徉。
题遐瞩楼
作者：弘历
朝代：清
体裁：七言律诗

遐瞩不登逮十年，澄怀堂北液池边。每当冬令陈冰队，常以暄朝侍懿筵。施惠诘戎法示后，冲寒破腊事绳前。七言成更弗拾级，掷笔仍增意怆然。
题道命录
作者：弘历
朝代：清
体裁：七言排律

天命于人之谓性，道惟率性乃无过。应知道也世常守，曰属命焉理则那。董子故称不变尔，尼山曾是罕言他。虽云藉此传名永，亦颇因兹致祸多。两败俱伤正何益，出行处顺或非讹。黄徐不入钩中党，洛蜀还操室里戈。明道渊乎量无涘，伊川清矣挹斯波。心传作录意诚美，取义失斟费广罗。
题道存斋
作者：弘历
朝代：清
体裁：古风

尧舜及汤文，各离五百岁。见知与闻知，若断复若继。无乎或有乎，子舆致深意。汉唐无足称，濂洛开其邃。续之关与闽，斯传赖弗坠。然而余更思，道固在天地。仁者见谓仁，知者见谓知。夫岂系乎时，传不传殊致。因识道恒存，匪为说逞异。
题道存斋
作者：弘历
朝代：清
体裁：古风

道存天地间，亘古常不变。语著天人策，内圣外王见。达者守弗失，愚者凿以昡。试看山与水，今昔岂殊现。虚斋兹默对，曾是无言赞。
题道宁斋
作者：弘历
朝代：清
体裁：五言律诗

双文出召公，宁志即修躬。交养贵内外，图安慎始终。会心胥至理，淑景自鸿蒙。更绎题楣义，咸宾惕不穷。
题道宁斋
作者：弘历
朝代：清
体裁：七言绝句

太保良言题额曾，警心触目切来凭。纵云朴斲非雕饰，细行宁为凛不矜。
题道宁斋
作者：弘历
朝代：清
体裁：五言律诗

屈折迥廊转，斋从屋里通。缥缃霏古馥，窗牖烘春融。益志玩周易，名言忆召公。初韶何以识，梅蕊渐含红。
题道宁斋
作者：弘历
朝代：清
体裁：古风

志固以道宁，宁道亦因志。苟弗志于道，求宁实不易。内扰私欲纷，外引声色恣。小乃害身家，大必乱政治。都因乖乎道，讫无有宁事。寄语求宁人，可以深长思。
题邵窝
作者：弘历
朝代：清
体裁：七言绝句

山如蕴藉水环周，两字题楣慕古修。仁者安仁智者乐，卫源彷佛昔曾游。
题邹一桂万松图
作者：弘历
朝代：清
体裁：五言律诗

丘壑郁苍苍，乔松拂夏凉。疏枝风入爽，团盖日如藏。落涧涛相答，倚天峰共昂。著书白屋者，应是注羲皇。
题邹一桂三益图
作者：弘历
朝代：清
体裁：七言绝句

罗汉松依腊月梅，阑天竹雅称清陪。居然三友云霞契，生面从看此别开。
题邹一桂三益图 其一 梅
作者：弘历
朝代：清
体裁：五言绝句

贞姿宜雪后，芳信报春前。澧皋将洛浦，可以结忘年。
题邹一桂三益图 其三 兰
作者：弘历
朝代：清
体裁：五言绝句

为佩将生谷，猗猗不改芳。设因拟高怿，相契许和张。
题邹一桂三益图 其二 水仙
作者：弘历
朝代：清
体裁：五言绝句

雅蒜名非雅，冰夷体是冰。依然铜洗艺，作赋定谁能。
题邹一桂东竺庵杏花图叠前韵·其一
作者：弘历
朝代：清
体裁：七言绝句

晕紫霏红千万枝，何来入屋一枝垂。陡思乙亥春游况，曾命儒臣设色为。
题邹一桂东竺庵杏花图叠前韵·其二
作者：弘历
朝代：清
体裁：七言绝句

花中金榜设开成，甲第应教属此卿。底识传神擅奇品，窥窗每见午蜂行。
题邹一桂丰乡庆节图
作者：弘历
朝代：清
体裁：七言律诗

底识乡居乐事真，乡居乐以屡绥频。三馀晨诵还宵课，六行南村复北邻。学士画图偶展处，石湖乐府重提新。斯民三代风犹在，烦令何须教反淳。
题邹一桂书城十二图即用其韵 其一 梅花书屋
作者：弘历
朝代：清
体裁：五言绝句

玩象卦临复，先王此闭关。凭谁递消息，梅萼点寒山。
题邹一桂书城十二图即用其韵 其七 天香书院
作者：弘历
朝代：清
体裁：五言绝句

秋闱举子忙，纷纷趋帝阙。何如闭户人，独对天香月。
题邹一桂书城十二图即用其韵 其三 碧梧书馆
作者：弘历
朝代：清
体裁：五言绝句

圭岂羡唐土，笺应胜海苔。如闻嘉荫下，朗诵度声来。
题邹一桂书城十二图即用其韵 其九 秋林书圃
作者：弘历
朝代：清
体裁：五言绝句

茅屋寒林下，芸编伴客清。不须重著赋，宋玉占先声。
题邹一桂书城十二图即用其韵 其二 红杏书楼
作者：弘历
朝代：清
体裁：五言绝句

墙头谁点笔，忆是姓吴郎。何似凭楼望，筌鱼两并忘。
题邹一桂书城十二图即用其韵 其五 密筠书舍
作者：弘历
朝代：清
体裁：五言绝句

低临瀑泉白，不遮屏山绿。飒然敲满林，雅中宫商曲。
题邹一桂书城十二图即用其韵 其八 万松书岩
作者：弘历
朝代：清
体裁：五言绝句

古色照凌汉，书声答泛涛。设拟名山藏，惟应司马高。
题邹一桂书城十二图即用其韵 其六 绿天书坞
作者：弘历
朝代：清
体裁：五言绝句

其心剥不尽，好似抽秘思。得句即书之，绿琼亦宜字。
题邹一桂书城十二图即用其韵 其十 迟云书阁
作者：弘历
朝代：清
体裁：五言绝句

荟蔚南山隮，润逼瑶琴湿。今古与居稽，精神合嘘吸。
题邹一桂书城十二图即用其韵 其十一 听泉书榭
作者：弘历
朝代：清
体裁：五言绝句

展卷对瀑水，逝者如斯流。欲询佔毕者，人已若为谋。
题邹一桂书城十二图即用其韵 其十二 印月书堂
作者：弘历
朝代：清
体裁：五言绝句

守之谢楼橹，据之资歌吟。李家城万古，明月映书林。
题邹一桂书城十二图即用其韵 其四 青莲书社
作者：弘历
朝代：清
体裁：五言绝句

逭暑且延爽，绿衣满碧池。知音对商㩁，想为注毛诗。
题邹一桂云居寺图·其一
作者：弘历
朝代：清
体裁：七言绝句

近水閒居笔研携，兴来惨淡写招提。想因为我忘山景，西峪云居一再题。
题邹一桂云居寺图·其二
作者：弘历
朝代：清
体裁：七言绝句

离合春烟隐现峦，石泉飞处峡琴寒。概云轩里看如画，今日翻从画里看。
题邹一桂五香图 其一 桂
作者：弘历
朝代：清
体裁：五言绝句

已艳刘安口，那论吴刚手。似语同馨者，于秋独能守。
题邹一桂五香图 其三 梅
作者：弘历
朝代：清
体裁：五言绝句

斜掠一条冰，品题难揣称。圈圈点点里，直是佛心灯。
题邹一桂五香图 其二 菊
作者：弘历
朝代：清
体裁：五言绝句

联桂自居弟，顾梅堪号兄。合是徵士友，色香总绝清。
题邹一桂五香图 其五 水仙
作者：弘历
朝代：清
体裁：五言绝句

伊人生面开，别有五君子。如语松柏竹，共梅复于此。
题邹一桂五香图 其四 兰
作者：弘历
朝代：清
体裁：五言绝句

入卫风人咏，宜楚大夫滋。即此足终古，宁惟芳四时。
题邹一桂仿王蒙山水
作者：弘历
朝代：清
体裁：七言绝句

法不拘其荷叶皴，山樵早已得精神。柴篱童子开扉望，采药还乎待主人。
题邹一桂写生
作者：弘历
朝代：清
体裁：七言绝句

春华秋实萃成图，好尚惟人自会夫。讵为携来识山水，如斯纳善可教无。
题邹一桂写生卷九首 其一 金丝桃
作者：弘历
朝代：清
体裁：七言绝句

翩翩黄蝶力难胜，迥异人重过武陵。最爱绿盘高捧出，五花齐灿五金灯。
题邹一桂写生卷九首 其七 棣棠
作者：弘历
朝代：清
体裁：七言绝句

色占中央烂漫枝，后时约略并荼蘼。不因捡校群芳谱，误注谁分周雅诗。
题邹一桂写生卷九首 其三 长春花
作者：弘历
朝代：清
体裁：七言绝句

瑶池桃实三千岁，树各春秋不相妨。月月花开十二度，女夷批判岂辞忙。
题邹一桂写生卷九首 其九 百合花
作者：弘历
朝代：清
体裁：七言绝句

接叶开花玉瓣长，云根百叠可为粮。却教艺苑传佳话，岁轴图成兆吉祥。
题邹一桂写生卷九首 其二 绣毬
作者：弘历
朝代：清
体裁：七言绝句

绣出金针韶景妍，玲珑一线若为穿。试参舍利抛呈后，香色荣枯总寂禅。
题邹一桂写生卷九首 其五 杏
作者：弘历
朝代：清
体裁：七言绝句

肘后曾闻说董林，甘芳偏觉胜来禽。充梅漫惹髯翁诮，入酪何妨楚客吟。
题邹一桂写生卷九首 其八 秋葵
作者：弘历
朝代：清
体裁：七言绝句

秋风閒砌发幽花，处士图珍驸马家。直笔不惭瓶史处，倾阳曾未逞春华。
题邹一桂写生卷九首 其六 枇杷
作者：弘历
朝代：清
体裁：七言绝句

谁因结实忆开花，缀树金丸未拣沙。为想诗人高季迪，东邱兰若见枇杷。
题邹一桂写生卷九首 其四 百日红
作者：弘历
朝代：清
体裁：七言绝句

扬猗闻道盛闽中，绚烂恒春百日红。结绮楼前多学士，费才江令独称工。
题邹一桂写生小册 其一 蜜蜂蔷薇
作者：弘历
朝代：清
体裁：七言绝句

裛露精神振风态，半犹含萼半酣开。不因香气枝头喷，那得蜜蜂作阵来。
题邹一桂写生小册 其七 飞蛾如意草
作者：弘历
朝代：清
体裁：七言绝句

是草依然有紫花，丁星墙角受风斜。飞蛾错认灯来扑，无碍伤生为笼纱。
题邹一桂写生小册 其三 蛱蝶蓝雀花
作者：弘历
朝代：清
体裁：七言绝句

蝶是真飞雀是假，真原翾动假原花。一齐写像画图里，真假由来未大差。
题邹一桂写生小册 其二 文鱼水藻
作者：弘历
朝代：清
体裁：七言绝句

色中看肉弗中烹，绿藻清波任意行。材不材间得所托，濠梁别趣傲庄生。
题邹一桂写生小册 其五 游鱼落花
作者：弘历
朝代：清
体裁：七言绝句

落英噞嘬悦游鳞，那识无端减却春。设以桃花源相拟，此鱼便是武陵人。
题邹一桂写生小册 其八 锦荔支蚱蜢
作者：弘历
朝代：清
体裁：七言绝句

化工造物何不有，破瓠微虫意具生。小幅收来各神肖，底须叔向辨材呈。
题邹一桂写生小册 其六 蝴蝶金丝荷
作者：弘历
朝代：清
体裁：七言绝句

同荷名却弗居水，是蝶身犹不姓韩。大海眼惟述滕作，花君子特异周观。
题邹一桂写生小册 其四 茨姑蜻蜒
作者：弘历
朝代：清
体裁：七言绝句

飞来红翅依白朵，照影偏宜入碧沦。张处士还杜工部，双题合撰总传神。
题邹一桂十香图 其一 红梅
作者：弘历
朝代：清
体裁：七言绝句

漫说膻芗自石湖，解嘲亦更有髯苏。若从香处分伯仲，白者当前究孰粗。
题邹一桂十香图 其七 茉莉
作者：弘历
朝代：清
体裁：七言绝句

六月无梅休自诩，紫阳何事净尘誇。对他畏冷趋炎态，那免人间谓浊花。
题邹一桂十香图 其三 兰
作者：弘历
朝代：清
体裁：七言绝句

体格由来殊众芳，肯同红白较低昂。深山自恨寻谁出，遂致繁称四季香。
题邹一桂十香图 其九 岩桂
作者：弘历
朝代：清
体裁：七言绝句

根本幽岩不耐寻，或惭一出遍园林。若因四季开花较，晏性终应胜庾心。
题邹一桂十香图 其二 水仙
作者：弘历
朝代：清
体裁：七言绝句

直是盈盈洛水滨，难称香色与精神。谓他雅蒜天葱者，花谱中真最俗人。
题邹一桂十香图 其五 卮子
作者：弘历
朝代：清
体裁：七言绝句

薝卜根源溯佛家，色香惟净两无差。应惭误入群芳谱，品命参差任漫加。
题邹一桂十香图 其八 百合
作者：弘历
朝代：清
体裁：七言绝句

摩罗疑自异方来，亦有微香扑朵开。百片问他何以合，想如唾面训昆材。
题邹一桂十香图 其六 玫瑰
作者：弘历
朝代：清
体裁：七言绝句

喻珠何事紫芳披，无定名从来若斯。袅娜惹人观嗅者，其间多刺亦应知。
题邹一桂十香图 其十 菊
作者：弘历
朝代：清
体裁：七言绝句

春花不共共冬卉，木让皋涂草独芳。可惜色香清净体，至今诸类混西洋。
题邹一桂十香图 其四 木香
作者：弘历
朝代：清
体裁：七言绝句

长条虽木怯风禁，白朵微香迷月临。底事曾无拟梅者，谓他中有夺朱心。
题邹一桂双清图
作者：弘历
朝代：清
体裁：七言绝句

黄是真黄白真白，花中难老有神仙。淮南招致诚何谓，那识自然验不然。
题邹一桂山水
作者：弘历
朝代：清
体裁：七言律诗

堞楼近倚大江边，一片虚明万里天。石剑倒青如划水，林扉拖白不藏烟。时时细雨出耕犊，往往斜阳聚估船。此景亲从南国见，披图漫讶想当然。
题邹一桂山水
作者：弘历
朝代：清
体裁：五言律诗

致仕返家乡，写图贡阖阊。相招至朋友，惟与话蚕桑。笔共江山老，身非蒲柳强。欣兹六法绘，却胜九如章。
题邹一桂山水
作者：弘历
朝代：清
体裁：七言律诗

飞来笠馆翠微间，磴道凌空讶许攀。树叶吹风看飒飒，瀑流落涧听潺潺。忘年古鹤閒梳翮，长日高僧镇闭关。百尺虬枝扶碧嶂，依稀如过九松山。
题邹一桂岁朝图
作者：弘历
朝代：清
体裁：七言律诗

林下祝釐来北京，潞河舟迟值新正。閒居即景成图献，老笔传神合句赓。父子围炉话节序，孙曾击鼓闹轩楹。玉梅天竺庭前粲，与物皆春惬我情。
题邹一桂抚宋苑画榴下雄鸡图
作者：弘历
朝代：清
体裁：七言绝句

绛冠独立色争榴，自觉昂藏莫与俦。法拟昌黎学作俗，示人颇亦欲惭不。
题邹一桂杏花
作者：弘历
朝代：清
体裁：七言绝句

一雨催开万树花，写生忽见几枝斜。斋中栏外如相较，色色香香两不差。
题邹一桂杏花
作者：弘历
朝代：清
体裁：七言绝句

侍臣遗笔尚轩中，笔有穷而意莫穷。恰似和娇窗外者，每来必一咏春风。
题邹一桂杏花
作者：弘历
朝代：清
体裁：七言绝句

山杏暖开遍谷枝，写生画对侍臣斯。杏如故也画成古，可著思哉漫著思。
题邹一桂杏花
作者：弘历
朝代：清
体裁：七言绝句

山阳气暖杏如蒸，壁上庭间对恰应。似向李桃意微傲，有花有实问谁能。
题邹一桂杏花
作者：弘历
朝代：清
体裁：七言绝句

峻岭崇山飏惠风，无梅香洁有梅红。伊人南去仍成古，画与庭花依旧同。
题邹一桂杏花
作者：弘历
朝代：清
体裁：七言绝句

春卿昔貌竺庵枝，挂壁来当花放时。不识江南春雨里，可曾忆著属车随。
题邹一桂杏花·其一
作者：弘历
朝代：清
体裁：七言绝句

寒勒杏林未放花，嫩芳忽见一枝斜。审观设色小山作，笔有通灵信不差。
题邹一桂杏花·其一
作者：弘历
朝代：清
体裁：七言绝句

春迟前岁未花放，节早今年却见花。真者在前语诚有，小山此实不争差。
题邹一桂杏花·其一
作者：弘历
朝代：清
体裁：七言绝句

漫惜花朝花未发，受宜居里见斯枝。审看原是春卿画，却有香风拂拂吹。
题邹一桂杏花·其一
作者：弘历
朝代：清
体裁：七言绝句

雨过春山杏万枝，花花朵朵露珠垂。却疑此树何独异，徐悟伊人能尔为。
题邹一桂杏花·其二
作者：弘历
朝代：清
体裁：七言绝句

东竺庵中粉本成，无端设色命春卿。即今江国挥毫暇，可忆田盘扈跸行。
题邹一桂杏花·其二
作者：弘历
朝代：清
体裁：七言绝句

写生原是貌真姿，东竺庵中㿽里枝。却忆去年春暮月，润红相映雨丝丝。
题邹一桂杏花·其二
作者：弘历
朝代：清
体裁：七言绝句

精神昨才御园别，丰采今还盘谷逢。孰假孰真孰离合，画禅孰解悟南宗。
题邹一桂杏花·其二
作者：弘历
朝代：清
体裁：七言绝句

雅淡精神不染尘，窗前壁上并辉春。谁知一别江南去，竟共徐黄作古人。
题邹一桂杏花用乙巳韵
作者：弘历
朝代：清
体裁：七言绝句

花在窗前画室中，为同为异理堪穷。小山识得便宜处，一例芳葩不落风。
题邹一桂枫林停车图·其一
作者：弘历
朝代：清
体裁：七言绝句

停车枫阪坐移时，霜叶飞来引绮思。诗写牧之不重咏，为他七字括无遗。
题邹一桂枫林停车图·其二
作者：弘历
朝代：清
体裁：七言绝句

萧萧落叶打头巾，坐喜秋光清绝伦。小杜纤秾老杜老，画家意究属何人。
题邹一桂梅花
作者：弘历
朝代：清
体裁：七言绝句

石角溪头月照诸，冰香珠影澹如如。遥知瘦似枯梅者，梅样精神未改初。
题邹一桂画
作者：弘历
朝代：清
体裁：七言绝句

晚浦芙蓉惨淡红，毵毵锄立绿杨风。何须点笔为长赋，看取秋光满眼中。
题邹一桂画二首 其一 碧桃仓庚
作者：弘历
朝代：清
体裁：七言绝句

公子飞来衣著金，缃桃灼间粉筠森。不须隔叶全身现，恰恰端知有好音。
题邹一桂画二首 其二 紫薇蜡嘴
作者：弘历
朝代：清
体裁：七言绝句

窃脂翩集金华树，紫绶翠翎艳好春。慢讶色形都活脱，传神原是省中人。
题邹一桂画二首题沈周仿王蒙山水即用其韵·其一
作者：弘历
朝代：清
体裁：七言绝句

心耽北陇峰惟翠，身避东华尘是红。妙契山樵采薇意，底论格法异同中。
题邹一桂画册 其一 野蔷嶶蜜蜂
作者：弘历
朝代：清
体裁：古风

畜有家生必有野，岂其于卉独无也。蔷薇故是春园物，山棘开花非借假。艳质买笑虽不同，多刺勒人无殊者。蜜蜂采蜜簇深丛，自出自入纷攒惹。蔷薇之刺蜂之螫，两无所施谁上下。譬之小人忌君子，小人相处技胥舍。画者意亦寓是乎，何其意外工描写。
题邹一桂画册 其七 松岩帆影
作者：弘历
朝代：清
体裁：古风

我昔曾游燕子矶，一径云岚入萧寺。虽云佛地无色界，江影韶光净明媚。明媚韶光江影中，内空外空内外空。尔时有语著弗得，但见东流衮衮吹长风。长风衮衮吹不已，挐舟者复谁家子。世上何人免苦辛，咄哉未可轻笑彼。
题邹一桂画册 其三 曲水新篁
作者：弘历
朝代：清
体裁：五言律诗

新篁临曲水，春末夏初时。风入斜横影，波含低重枝。同盟度贞洁，相答韵参差。君子真有斐，风人早咏诗。
题邹一桂画册 其五 紫藤翠雀
作者：弘历
朝代：清
体裁：六言诗

便拟紫丝步障，等閒春意难遮。翠雀飞来枝上，似将颜色相誇。
题邹一桂画册 其八 秋蝉螳螂荷叶柳枝
作者：弘历
朝代：清
体裁：古风

秋蝉挂柳枝，螳螂跂荷叶。一高与一下，相去远难接。秋蝉无所虑，饮露心自惬。螳螂艰缘条，昂首涎徒呷。简笔殊了了，深意寓恰恰。岂必蔡中郎，闻琴返步屧。
题邹一桂画册 其六 拳石疏枝
作者：弘历
朝代：清
体裁：五言绝句

石是云林好，竹还与可佳。合作限时代，讶此忘年偕。
题邹一桂画册 其十 绿筠红果
作者：弘历
朝代：清
体裁：六言诗

萧飒绿筠几个，丁星红果数枝。色形已看恰匹，气味还觉相宜。未拟栋梁负重，宁同橘柚争奇。漫认不经意作，或亦别有所思。
题邹一桂画册 其十一 瓶菊佛手
作者：弘历
朝代：清
体裁：四言诗

秘色净瓶，供养菊朵。佛手擎之，是何因果。调御无语，迦叶破颜。如吃崖蜜，甜彻中边。画师绘形，亦以指实。色香俱净，入寥天一。
题邹一桂画册 其十三 石梁云堞
作者：弘历
朝代：清
体裁：古风

江城临陡岸，其下洪流驶。太白早传神，佳景如画里。石桥亘两崖，虹影波中委。车马去悠悠，知伊何所求。
题邹一桂画册 其十二 湖石萝卜
作者：弘历
朝代：清
体裁：古风

玲珑湖石侧，冷衬土酥好。一脆与一坚，同韵风霜饱。恰似墨玉山，傍置红玛瑙。
题邹一桂画册 其十五 介峰修簳
作者：弘历
朝代：清
体裁：古风

石非石，筠即筠。曰如幻，又若真。幻如非幻宁非主，真若即真反即宾。
题邹一桂画册 其十四 柿子百合如意
作者：弘历
朝代：清
体裁：古风

柿子赩珊瑚，百合攒球玉。旁置铜如意，青缛其首曲。因名譬字取义巧，百事同希如意好。栽者培之倾覆之，人愿天从仍自讨。
题邹一桂画册 其四 奇峰古磴
作者：弘历
朝代：清
体裁：七言绝句

一峰戍削复玲珑，石磴梯云有路通。不肯寻常垂铁索，谁能容易遇佺洪。
题邹一桂画册 古调笑 其二 鱼藻
作者：弘历
朝代：清
体裁：词

鱼藻，鱼藻，潜跃由他正好。徜徉喁浪依蒲，成群身处玉壶。壶玉，壶玉，小雅一篇曾读。
题邹一桂画册 忆江南 其九 白菜春笋
作者：弘历
朝代：清
体裁：词

春雨好，菜长笋抽尖。摘青小嚼冰霜脆，斸玉初尝口齿甘，佳味最江南。
题邹一桂画四首 其一 桃柳
作者：弘历
朝代：清
体裁：七言绝句

摇金影里剪轻霞，荡漾东风清且嘉。恰似西湖堤那畔，望中知是姓苏家。
题邹一桂画四首 其三 菊
作者：弘历
朝代：清
体裁：七言绝句

底须泉上不篱东，潇洒延年晚照中。位置雅宜文石侧，介如风味本相同。
题邹一桂画四首 其二 荷花
作者：弘历
朝代：清
体裁：七言绝句

新莲照态碧波清，出叶茨菰纵复横。不尽张潮诗外意，写将画里有馀情。
题邹一桂画四首 其四 蜡梅水仙
作者：弘历
朝代：清
体裁：七言绝句

春前腊后传消息，雅蒜天葱结友于。讶是维摩霏雨室，色香虽异净无殊。
题邹一桂画秋色即用其韵·其二
作者：弘历
朝代：清
体裁：七言绝句

动如凤翥静如翔，骑似双成瀛海妆。五色何妨傲霜候，东篱欲笑独称黄。
题邹一桂百花卷
作者：弘历
朝代：清
体裁：古风

东风骀荡珠斗旋，女夷早识当司权。探春为使冒晓寒，垂垂雪节报韶年。东郊迎春春可怜，赭黄袍笏映日暄。是时红梅方灿然，暗香疏影笑逋仙。晓妆学杏斗芳鲜，九嶷萼绿环佩珊。不许舞蝶知因缘，湘妃波上犹跹跹。云仪雾从衣袂联，九龙为御不须鞭。一品九命瑞香团，味输龙沉与麝兰。万粒齐绽雪点残，诗人漫誇紫毬般。宝珠山茶出祗园，杨妃焦萼空喧传。滋兰九畹忆屈原，凌驾菉葹突蕙荃。东皇绶带垂翩翩，管领嫣红姹紫天。南阳诸葛卧龙蟠，只今遗种犹田田。玉李含桃相樛连，繁英碎瓣春星攒。色香不辨孰媸妍，百花领袖文杏专。上林仙子名姓宣，亦有行人断魂牵。清明时节村舍边，双双金雀何飞翾。宛同社燕珠帘穿，紫棉垂丝笑靥嫣。欲绾青阳片刻延，荆花解令昆仲欢。不须更咏棣华篇，光风转处蕙丛芊。态比吴兰差娟嬛，野薇含笑美且鬈。苧萝村里浣纱人，蝴蝶惯抱花心眠。紫罗花凤低枝骈，海棠贴梗种尤难。元都观里春将阑，桃花人面啼阑干。雪梨映月小院偏，木笔点咏芳园閒。昭容紫袖俄双搴，流苏万结压井栏。蕃薇金朵垂篱垣，如来迦叶曾示禅。何来于菟绕戒坛，比邱伏后都忘筌。谁将荷包名牡丹，满贮春和露未乾。轻鯈出水波溅溅，弱干掩映梳烟鬟。银丝万缕疑珠贯，瑶葩真是抵金钱。浴蚕初罢豆花繁，不与桃李争春官。绕蹊棠棣常偏反，满囊金粟胜霜籼。双成上元纷骑鸾，石家步障金谷筵。紫丝十里围芳阡，沃丹九转驻朱颜。虞姬杜鹃愁满川，蕊珠宫里綵毬悬。兰膏微晕胭脂殷，名传西府堪吟攀。长春四季开斓斑，直将春秋纪八千。丛丛石竹疑湘斑，洛阳魏紫尤称尊。琼田瑶圃樊杜班，沉香乐游应并删。身傍小玉欺素蛮，木香郁李枝连蜷。玉堂佳客挥吟笺，缤纷翠羽来空山。亚盆栀子丽且娴，但闻薝卜馀香捐。忘忧最爱北堂萱，豆篱花满凉蛩喧。金银引蔓飘温黁，蜀姬濯锦锦浪翻。石榴争似葵心丹，南中金丝五出圆。盈盈黄苞衬绿盘，千叶翠桃欹晚烟。连昌宫墙那能关，还疑洞口寻刘阮。玫瑰宜上美人钿，缠枝千结芳菲魂。佛国嘉种称旃檀，离垢顿悟倒刹竿。渭川遥接武陵源，观音幻柳何曾观。石菊凌霄剪碎纨，或绽砌旁施松颠。海桐濛濛清露漙，渌波初日舒芳莲。亭亭翠盖凌风轩，虙妃罗袜步银湾。郎名紫薇侍金銮，晚香未入嵇含编。岸莲紫鹤净粉铅，玉阶岸帻鸡人冠。露晨报曙琐窗前，清江红醉雁初还。牵牛七夕鹊桥填，秋葵凤仙簇藓砖。美人绿鬓映貂蝉，闻雷悟处同风幡。马兰珠兰争笑嘕，茉莉吐馥髻云�。海棠秋染红霞痕，幽馨逸态难具论。淡竹不离僧伽肩，芒鞋挂处铁线缠。汉宫秋色赤燄燀，玉簪插髻清芬喷。蓝菊翠梅各婉婵，桂花丹粟月窟根。木樨弄影临清湍，夜来香绽花须鬗。桃蹊李径委榛菅，九秋佳色东篱存。当年陶令兴盘桓，金英落砌犹堪餐。嘉名万寿荐寿樽，月月红妆灿朝暾。芙蓉寒倚夕阳滩，江乡一幅图范宽。累累天竹缀琅玕，山茶艳质名玉环。香传真蜡薇露湔，月明林下殊清便。玉梅宜殿花王铨，更番风信非虚言，明年芳事从头看。
题邹一桂盘山图
作者：弘历
朝代：清
体裁：七言律诗

扈驾偷閒似退朝，崇椒策骑一逍遥。便教健笔传佳胜，未许名山閟寂寥。诗句可曾招翰侣，精神尔许得僧寮。高峰云罩非忘却，款段应缘惮路迢。
题邹一桂盘山图
作者：弘历
朝代：清
体裁：古风

春云欲出山濛濛，山乎云乎将无同。变态万状难为工，若人意会神以通。烟峦莫遁冥搜穷，妙解要在得其宗。奚问丘壑石与松，五日清游一览中。扈跸不孤冒春风，王洽泼墨应齐踪。
题邹一桂秋花九种 其一 栀子
作者：弘历
朝代：清
体裁：七言绝句

休言西域赭如金，见说汉园玉作林。识得本来薝卜面，不关形色不关心。
题邹一桂秋花九种 其七 万寿菊
作者：弘历
朝代：清
体裁：七言绝句

满擎沆瀣晓曦鲜，胜彼兕觥万寿筵。谩道姓名花谱漏，增华不独此为然。
题邹一桂秋花九种 其三 秋海棠
作者：弘历
朝代：清
体裁：七言绝句

多向墙阴冷处生，向隅独不斗芳荣。即看含媚还含戚，尚似怀人一片情。
题邹一桂秋花九种 其九 剪秋罗
作者：弘历
朝代：清
体裁：七言绝句

花开四季足风流，特剪秋罗殿九秋。老去诗人留画笔，空閒搜索咏从头。
题邹一桂秋花九种 其二 秋葵
作者：弘历
朝代：清
体裁：七言绝句

砌角庭心簇簇柯，漫言卫足智如何。率因心赤向阳切，便合花黄承露多。
题邹一桂秋花九种 其五 夹竹桃
作者：弘历
朝代：清
体裁：七言绝句

桃作花头竹作枝，扶栏婀娜自离披。问谁识得连昌色，祗有诗人元拾遗。
题邹一桂秋花九种 其八 蓝菊
作者：弘历
朝代：清
体裁：七言绝句

开秋独不喜开春，品格原应拟隐沦。莫笑后来纷变色，唐家已有面蓝人。
题邹一桂秋花九种 其六 玉簪
作者：弘历
朝代：清
体裁：七言绝句

色非姚冶香非艳，㔩叶天然称鬓丝。蓬岛露华晞海旭，綵鸾待欲晓妆时。
题邹一桂秋花九种 其四 牵牛
作者：弘历
朝代：清
体裁：七言绝句

何处青牛未服箱，金风七月始含凉。漫言引蔓能飞远，一水盈盈不解航。